
Der gegenwärtigen Ausgabe liegt eine Copie zum Grunde, die nach der 
nemlichen, ums Jahr 1 389 vollendeten und einst zur hiesigen Johanniter- 
Bibliothek gehörenden Handschrift gemacht ist, aus der ich bereits 1866 
einige andere Traktate des Nicolaus von Basel herausgegeben habe. 
Dieser Text ist, so viel mir bekannt, der älteste und äch teste der in 
mehrfacher Hinsicht so merkwürdigen Schrift. Ich lasse ihn abdrucken 
so wie ich ihn gefunden habe, ohne mich bei Varianten aufzuhalten, 
wie solche zum Beispiel in mehrern stark interpolirten und manchfach 
verderbten Abschriften aus dem fünfzehnten Jahrhundert vorkommen, 
die zu München aufbewahrt sind. 

Ueber das Verhältniss des alten Textes zu dem gedruckten sind hier 
vorläufig nur zwei Bemerkungen zu machen : 

1 . In sämmtlichen deutschen Ausgaben, seit der ersten Leipziger von 
1498, heisst es am Anfang : in dem Jahr als man zählte nach Gottes 
Geburt 1340. Der von mir benützte Codex hatte deutlich : «in dem 
iare do man zalte von gottes geburte dritzehen hundert iar viertzig und 
sehs iare. » Diese nemliche Jahrzahl steht auch in der lateinischen Bear- 
beitung von Surius (Colin i553, in-fol., p. 9), und in den nach der- 
selben gemachten französischen und spanischen Uebersetzungen, ver- 
muthlich auch in der italiänischen , die ich nicht zu Gesicht bekommen 
habe. 

2. Nicolaus von Basel hat zwei Predigten Taulers eingefügt, die man 
als Busspredigten bezeichnen kann. Sie finden sich auch bei Surius und 
in den romanischen Uebersetzungen, fehlen aber in allen deutschen 
Ausgaben. 

Ich halte es nicht für nöthig auf andre Differenzen hinzuweisen; es 
kam mir nur darauf an, den ursprünglichen Text wieder ans Licht zu 
bringen, so wie Nicolaus von Laufen ihn aus dem schweitzerischen 
Dialekt des Verfassers ins elsässer Deutsch übertragen hat. Die nicht 
immer ganz gleichförmige Schreibung einzelner Worte habe ich un- 
verändert gelassen. 



Die dirte materie dis hindersten teiles ist des meisters buoch mit dem 
a. b. c. der drie und zwentzig buostaben, das der liebe gottes frünt in 
oeberlant Ruolmans Merswins geselle , des selben meisters geistlicher 
sun und getruwer rotgebe_, in eime bapire mit sin selbes hant geschriben 
herabe sante, und ouch gar eine gnodenriche besserliche missive, einen 
sendebrief den bruedern zuo dem gruenen werde, in den ziten do die 
weltlichen priestere die kirche besungent und regiertent us benoemunge 
und gunste des bobestes , vor dem es in erworben wart des iares do men 
zalte von gottes gebürte dritzehen hundert iar sehtzig und nun iar; 
dieselbe missive und ouch eine predige von dem heiligen sacramente ist 
hie under wegen gelossen, wenne sie geschriben stont in dem xxvnj 
capitele des andern kleinen tütschen memoriale buoches. Und vohet 
hie ane eine tofele in der die capitele von des selben vorgenanten meisters 
leben und uebungen alle von erst hie genennet sint und namhaftik- 
liche intytulieret und mit der zale gezeichent, die selbe zale darnoch 
an alle blettere eines iegelichen capitels sünderlichc geschriben stot, es 
sige kurtz oder lang. 

Item das erste capitel seit den anevang desselben buoches, wie der 
liebe gottes frünt in oeberlant, Ruolmans geselle, der begnodete leye 
was, der us goettelicheme tribene wol drissig milen weges fuor zuo 
diseme selben meistere der heiligen geschrift und in bat umb eine hohe, 
vernünftige bredige, die der meister ouch zuohant darnoch tet von vier 
und zwentzig stücken eines vollekummenen lebendes. 

Item das andere capitel seit wie der leye, Ruolmans geselle, dieselbe 
bredige abeschreip und donoch gar vil stroffender worte in lerewis mit 
dem meister rette und ime ouch zuo einer anevohenden nuwen kint- 
lichen letzen gap zuo lerende die oeberste zile der drie und zwentzig 
buostaben. 

Item das dirte capitel seit wie der meister, us rote des leyen, sich 
uebete zwey ior und ouch do zwüschent nüt me brediete. 

Item das vierde capitel seit wie der meister, noch vil grosses lidendes 

und swerer bekorungen, von gotte übernatürliche begobet wart und 
ouch berueret noch den oebersten kreften. 

Item das fünfte capitel seit wie der meister, us rote des leyen, wider 
aneving zuo brediende, und in der ersten bredien ein solich gros weinen 
in in kam das er ein wort nüt gesagen mochte, und wart do erst vor 
allermengelich rehte zuo spotte. 

Item das sehste capitel seit wie der meister in der schuolen examiniert 
wart , und donoch zuo eime clostere eine geistliche bredige tet von dem 
brütegom Cristus und von der brut menschlicher naturen. 

Item das sübende capitel ist die bredie die der meister dem weltlichen 
volke tet an sancte üertrute tag in der vasten und aller mengelichen 
gebresten ruerte, darumb ime sin convente darnoch bredigen verbot 
und in ouch woltent han enweg gesant, wenne das die gewaltigesten 
weltlichen burger so vil darzuo rettent das er bleip und ine bredigende 
wart. 

Item das ahteste capitel ist die ander bredige die der meister aber tet 
dem weltlichen volke darnoch des sunnentages dem men sprichet Ju- 
dica , in der er seite die grüsenliche erschroeckenliche gesiht die in selber 
in dem vegefüre wart gelossen sehen. 

Item das nünde capitel ist die bredige die der meister tet fünf clo- 
senerin in einre dosen, von eime gerehten geworen closen lebende. 

Item das zehende capitel seit von des meisters ende und wie er dem 
leyen, Ruolmans geselle, noch tode erschein und ime seite von sime 
State, wie gar wol und gnedekliche es sinre seien erging. 



DAS ERSTE CAPITEL. 

In Gottes nammen, amen. In dem iare do man zalte von Gottes ge- 
bürte dritzehen hundert iar viertzig und sehs iare, in dem selben iare 
do geschach es das ein meister der heiligen geschrift in einer stat vil bre- 
diende was, und man horte in ouch gar gerne, also das man über vil 
milen von sinre lere seite. Dis wart ein leye, ein gnadenricher man, 
der liebe gottes frünt in Oberlant Ruolman Merswines unsers Stifters 
geselle gewar; und er wart zuo drin malen in dem slaffe ermanet, er 
solte gon in die stat do der meister was und solte in hoeren bredien. 
Nuo was die stat in eime andern lande wol drissig milen von ime; doch 
gedohte dirre man, Ruolmans geselle, du solt rehte do hin varen, und 
solt besehen obe got üt do schaffen welle. Alse fuor dirre man enweg, 

und kam in die stat do der meister was, und horte sine bredie und sine 
lere zuo fünf molen. Und do was dirre man in der gnaden sehende das 
dirre meister ein gar suesser senftmuetiger guothertziger man in siner 
naturen was und ein gros verstan in der geschrift hette, aber vinster 
one lieht der gnaden. Und es geschach das ein grosse erbermede in disen 
man viel. Und dirre man der ging zuo dem meister, unde sprach zuo 
dem meister : Lieber herre, ich bin me denne drissig milen zuo üch her 
gevaren, wanne mir vil von uwerre lere do heime geseit wart; nuo 
habe ich uwerre bredigen zuo fünf molen gehoert; nuo wolte ich üch 
ouch bitten das ir es durch got tuon woltent, die wile ich hie bi üch 
were, das ouch ir denne min bihte woltent hoeren. Dirre man bihtete 
ime gar eine einfeltige slehte bihte, und so er unsern herrn wolte so gap 
er in ime. Und do dis wol uf zwoelf wuchen gewerte, do sprach dirre 
man zuo dem meister : Lieber herre, ich wolte üch bitten das ir es durch 
gottes willen tuon woltent, und uns eine bredige tetent und uns dar- 
ane seitent und lertent wie der mensche zuo dem aller nehesten und 
zuo dem aller hoehesten komen moehte do der mensche in der zit zuo 
kummen mag. Do sprach der meister : Ach, lieber sun, was bittest du, 
was sol dir alse hohe ding geseit, w r anne ich gedencke das du sin noch 
gar wenig verstost. — Do sprach der man, Ruolmans geselle : Ach, lie- 
ber herre, ist es denne das ich sin nüt verstände, so sol mich iamernde 
aber dar noch werden, und üch louffet vil menschen noch, und ist es 
das nuwent ein mensche verstuende, noch denne so were es wol behal- 
ten was erbeite ir darumb hettent. — Do sprach der meister : Lieber 
sun, sol ich es denne tuon, so muos ich studieren darnach, und muos 
arbeit darnach haben ob das ich es vinde. — Dirre man, Ruolmans ge- 
selle, lies nüt abe, er ging ime alse vil und alse dicke nach mit bette, 
untze das es ime der meister gelobete. Und der meister wart zuo sime 
closter brediende, und do die bredie us kam do kunte er das man an 
dem dirten tage wider solte kummen, er were gebetten umb eine bredie 
die er tuon solte \ und solte dran sagen wie der mensche zuo dem aller 
nehesten und zuo dem aller hoehesten kummen moehte do dermensche 
in zit zuo kummen mag. Nuo do der dirte morgen kam, do gingent vil 
menschen zup dem closter. Dirre man mähte sich ouch gar fruege dar 
das er eht wqji gehoeren moehte. Nuo der meister kam ouch, und ving 
die bredie alsus ane und sprach : 

Lieben kint, ich habe alse gar vil in dirre bredien zuo sagende von 
den dingen die ich üch gelobet habe,, das ich darumb nüt das Ewange- 
lium drin mag geziehen, alse mine gewonheit ist, unde mag ouch nüt 

vil latine worte gereden; aber was ich üch sagen wil, das wil ich alles 
wol beweren mit der geschrift. Und sprach do : Lieben kint, ir soellent 
wissen das men wol etwie vil menschen vindet die do wol kement zuo 
cloreme verstentnisse und zuo vernünftigem underscheide, aber alles in 
bilden und in formen, und ouch durch die geschrift, und ouch men- 
schen one die geschrift. Man vindet ouch vil menschen, so in die inlüh- 
tende wurt, das in dis selbe ettewas bekant wurt, es si durch die ge- 
schrift oder one die geschrift, so lont sü sich domitte nider und lont sich 
domitte genuegen; und het doch ein solicher mensche noch gar wite 
und gar verre zuo sime nehesten. Aber lieben kint, do ein mensche 
were der dise ding durchbrochen hette und ouch dodurch erstorben 
were, und der do kummen werc über verstentliche schowunge und 
über alle vernünftige begriffunge, beide bilde und forme, do ein solicher 
mensche were der hiezuo kummen were, der were ein mensche gotte 
lieber und werder denne hundert tusent menschen die in ir selber eigin 
angenommener sinnelicher vernünftiger bildericher wisen lebende und 
gebruchende sint; wanne wissent, got der kan in sü kummen nüt noch 
in sü gewürken nüt, und ist das alles von ir selbes eiginwilliger ange- 
nomener unlidelicheit die sü habent in iren eigin vernünftigen wolge- 
fallenden bildungen. Aber die menschen, die sich hie durchbrochen 
hant und sich gotte in einer sterbenden wisen gelossen habent, und sich 
usser aller bildelicher schowunge entwunden habent und sich demue- 
tikliche und zuo gründe gelessenliche erboert und erbotten habent über 
alle vernünftige, alse sant Dyonisius sprichet : und das lieht des glou- 
ben wil haben den menschen über alle vernünftige begriffunge. Nuo 
wissent ouch, lieben kint, das got in eime solichen menschen vindet 
sine ruowe und sine witin zuo wonende uud zuo würkende wenne er 
wil und wie er wil und was er wil. Wanne nuo got in eime solichen 
menschen keine hindernisse vindet, des würket got in eime solichen 
menschen sin selbes werke und würket in rehte an sich und in sich. 
Nuo lieben kint, wissent das das ein solicher mensche allen menschen 
unbekantsa'm ist, wanne sin leben und sin wesen ist allen menschen ver- 
borgen und unbekennesam, es were denne ein mensche das des selben 
lebendes were, das ich voerhte das ir leider lützel si. Nuo soellent ir 
wissen, lieben kint, das zuo disem wesende und zuo dirr^edeln volle- 
kummenheit nieman kummen mag, wanne mit zuo gründe demueti- 
ger luterre verstentnisse und mit clarer Vernunft. Aber doch so ist es 
befunden das etwenne beschehen ist das ettelicher vernünftiger grosser 
hoher pfaffe gefallen ist, und ouch gar vil vernünftiger geiste von der 

engel schar, die an irre naturen und an irem wesende anders nüt ensint 
denne luter Vernunft , und mit aller irre Vernunft doch geirret habent 
und ewikliche von der ewigen worheit verfallen sint, und noch alle die 
tuont die sich in deheiner behagunge ir selber in vernünftiger wolge- 
fallender eiginwilliger behendikeit sich in gelichent. Nuo lieben kint, 
nuo ist nütze und notdürftig zuo pruefende und zuo^qerkende wele 
das sint die do sint die gerehten geworen vernünftigen erlühteten scho- 
nenden menschen. Nuo vil lieben kint, alse verre alse ich es in der ge- 
schrift vinden kan, so habe ich gesuochet und habe in der geschrift fun- 
den vier und zwentzig stücke die ein solicher mensche, an ime haben 
sol, und die wil ich üch sagen und wil ouch domitte der bredigen ein 
ende geben. Nuo lieben kint , das erste stücke das setzet der aller hoe- 
heste meister aller meistere und aller künste und aller wisheit, und der 
sprach : dobi soellent ir bekennen das ir mine iungere sint, ob das ir 
minne zuo einander habent und mine gebot behaltent, und das ist das 
ir einander minnent alse ich üch geminnet habe; rehte alse ob er spreche : 
obe ir wol kunst und wisheit und hohe Vernunft habende sint , und ist 
aber nüt truwe und minne dobi, so hilfet es üch wenig. Lieben kint, 
man wil das Balaam alse gar vernünftig were das er die ding verstunt 
die got über manig hundert ior erst offenbaren wolte, und das half in 
doch wenig, und das was darumb das er sich nüt mit truwen und mit 
grosser minne dazuo hielt das er do verstunt. Nuo dis ist von dem er- 
sten stücke. Nuo das ander stücke das do zuo eime gerehten geworen 
vernünftigen erlühteten menschen gehoeret, das ist das er sin selber lidig 
muos worden sin, und dasselbe sol in in deheinen weg dunckende sin, 
in sol duncken wie er sich noch alle zit me zuo lidigende habe. Nuo 
das dirte stücke : er sol sich gotte alzuomole zuo gründe gelossen haben, 
also das gpt keine hindernisse in ime vinde, also das got sin werg in 
ime w ürken moege; und des sol sich der mensche nit annemmen das er 
es si, er sol sich alzuomole zuo kleine darzuo duncken. Nuo das vierde 
stücke : er sol sin selbes usgon an allen dingen wo er sich inne vindet 
minnende oder meinende, es.si in zit oder in ewikeit. Nuo das fünfte 
stücke: er sol des sinen überal in deheinen weg in keiner creaturen 
suochende sin, es si in zit oder in ewikeit. Nuo das sehste stücke: er 
sol zuo allen ziten wartende sin und sol besehen was got von ime haben 
welle, und dem sol er mit der helfe gottes genuog sin, und des sol er 
unangenomen sin selbes ston. Nuo das sübende stücke : er sol stetik- 
liche one underlos sinen willen ufgen in den willen gottes, und das er 
in deheinen dingen anders wil denne alse got wil. Nuo das ahtestQ 

stücke : er sol sich fuegen und verbinden alse gar sterkliche und alse 
gar vestekliche in got und in grosse kraft der minne , also das got nüt 
in ime gewürken mag one in und ouch er one got. Nuo das nünde 
stücke: er sol sich genietigen goettelicher gegenwürtikeit in allen 
sinen wercken zuo allen ziten an allen stetten wie es got habende ist, 
es si sure ode^suesse. Nuo das zehende stücke : er sol nüt überal von 
keiner creaturen weder liep noch leid enpfohen, alles blos von gotte, 
wie das si das es got dicke würket durch die creaturen, darumb sol er 
es nüt anders nemen denne blos von gotte. Nuo das eilfte stücke : er 
sol nüt gefangen werden von keinen gelüsten noch gesmacke der crea- 
turen noch der naturen one redeliche notdurft. Nuo das zwoelfte stücke : 
er sol nüt getrungen noch zuo sere getrucket werden von keime wider- 
muote das in von der worheite wisen mag, er sol alles, veste und stete 
an der worheit bliben. Nuo das dritzehenste stücke : er sol nüt betro- 
gen werden von keime valschen liehte noch von keime anschine der crea- 
turen , wenne er sol alle ding guetliche und minnekliche uf in selber 
lossen ston und sol in allen dingen das beste nemen und sol sich darabe 
bessern und nüt ergern. Nuo das vierzehenste stücke : er sol alle zit 
bereit und gewoffent sin mit allen tügenden und zuo vehtende wider 
alle untügende, und des sol er den strit behalten und angesigen zuo 
allen ziten. Nuo das fünfzehenste stücke : er sol die worheit blos beken- 
nen und schowen alse sü an ir selber ist, alse verre es got wil und mü- 
geliche ist, und sol deme one underlos leben und dem gnuog sin das 
er do bekennet. Nuo das sehszehenste stücke: er sol vollekummen und 
gereht sin, und dofür sol er sich nüt halten. Nuo das sibenzehenste 
stücke : er sol wenig worte haben, und vil indewendiges lebendes. Nuo 
das achtzehenste stücke : sin worhaftiges demuetiges indewendiges leben 
das sol den lüten vorbredigen. Nuo das nünzehenste stücke :.er sol suo- 
chen gottes ere vor allen dingen und anders nüt dinne meinende sin. 
Nuo das zwentzigeste stücke : er sol ime lossen angesigen wo man mit 
ime krieget , das eht in alleine one got aneget. Nuo das ein und zwen- 
tzigeste stücke : er sol keins fürteilens in deheinen dingen begerende sin, 
wenne er sol sich des aller minnesten nüt wirdig duncken. Nuo das 
zwey und zwentzigeste stücke : er sei sich halten für den aller unnütze- 
sten menschen der in der zit ist, aber er sol doch in ime bevinden gros- 
sen glouben und zuoversiht und minne. Nuo das drü und zwentzigeste 
stücke : er sol das leben und die lere unsers herren für sich nemen beide 
an Worten und an wercken, also das er sich do inne alle zit erspiegele, 
^b das er abegelege noch mügelicheit das dem wirdigen bilder nüt zuo- 

gehoeret. Nuo das vier und zwentzigeste stücke : er sol nuo erst in reh- 
ter grosser vollekomener demuot her für gon alse die kint , und sol in 
nuo erst duncken das er nuo anevahen welle und die erbermede gottes 
nuo erst erwerben welle das ime die zuo helfe kumme und ime die helfe 
das er ein guot mensche werde, und ist es das dis geschetzet wurt von 
den lüten, das sol ime lieber sin denne aller menschen gunst. Nuo vil 
lieben kint, ich voerhte ich habe es üch zuo lang gemäht; nuo ein iege- 
licher mensche sehe in sich selber und besehe ob er dise vier und zwen- 
zig stücke an ime habe, und vindet er sü an ime, so wol ime das er ie 
geboren wart ! Und ist es aber das er sü nüt in ime vindet, so sol er das 
wissende sin das er alzuomole nüt halten sol von siner Vernunft noch 
von allen sinen vernünftigen wereken, und der bilder aller worheit der 
mag kein übernatürlich werg in ime würkende sin, es were denne das 
er den menschen mit siner fürkommender gnoden fürkummen wolte, 
also er dem lieben sant Paulo tet; aber das wissent, das mich das 
duncket das es in disen ziten gar froemde ist. Nuo dar lieben kint, das 
wir nuo alle gerehte gewore bildener in gerehter geworre vollel^umme- 
nen demuetikeit nochgonde werdent , darzuo helfe uns die ewige wor- 
heit. Amen. 

DAS ANDER CAPITEL. 

Nuo es ist zuo wissende, zuo stunt do dise bredie us war, do ging 
dirre vorgenante man, Ruolmans geselle, an sine herberge und schreip 
dise bredie von worte zuo worte rehte alse sü der nieister geseit hette. 
Und do er sü geschriben hette, do ging er zuo dem meister und sprach : 
Ich habe dise bredie abegeschriben, wil es üch nüt verdriessen, wellent 
ir sü denne hoeren, ich lise sü üch. — Do sprach der meister: Lieber 
sun, wilt du mir sü denne lesen, so wil ich sü gerne hoeren. — Der 
man, Ruolmans geselle, las ime die bredie und sprach do zuo ime : Nuo 
lieber herre der meister, ich bitte üch das ir es durch gotes wilen tuont 
und mir sagent obe üt wort hie brestent, das ir mir die sagent, so schribe 
ich sü ouch hiezuo. — Do sprach der meister : Lieber sun, du solt wis- 
sende sin das du sü reht geschriben hest nach aller der wisen und noch 
allen den.worten alse sü usser minem munde gangen sint; und wissest, 
der mir vil guotes darumb gebe, ich künde sü nüt alse gar eigenliche 
von worte zuo worte geschriben alse du sü geschriben hest, ich wolte 
mich denne ander werbe geerbeitet in der geschrift darnoch haben. Und 

wissest , es het mich ettewas wunder an dir das du alse sinnerich bist, 
und mir ettewie lange heimelich bist gesin, und mir dicke gebihtet 
hest , und mir dis verholen hest, also das ich es noch nie von dir ver- 
ston künde. — Do tet der man, Ruolmans geselle, alse obe er enweg 
wolte, und sprach : Herre der meister, fueget es got, so wil ich rehte 
wider heim. — Do sprach der meister : Lieber sun, was wilt du doheime 
tuon? Du hast doch weder wip noch kinde doheime zuo versorgende, 
zere alse mere hie alse doheime, wanne wissest, lieber sun, fueget es got, 
so han ich willen das ich aber in kurtzen ziten me bredien wil uffe ein 
vollekummen leben. — Do sprach der man, Ruolmans geselle : Lieber 
herre der meister, ir soellent fdr wor wissende sin das ich nüt darumb 
har kummen bin durch uwerre bredien willen, ich kam darumb har 
das ich gedohte ich solte mit der helfe gottes ettewas rotes schaffen. 
— Do sprach der meister: Lieber sun, was rotes woltest du schaffen? 
Du bist doch ein leye, und darzuo kanst du der geschrift nüt, und ge- 
hoert dir nüt zuo das du bredien solt, und blip nuo hie fürbas, vil lihte 
git mir got zuo tuonde das ich dir noch ein soliche vollekomene bredie 
tuonde wurde, die du vil lihte gar gerne wurst hoerende. — Do sprach 
der man, Ruolmans geselle : Herre der meister, ich rette gerne mit üch, 
so bin ich voerhtende das ir es nüt wol geliden moegent. — Do sprach 
der meister : Lieber sun, rede was du wilt, ich getruwe es zuo gotte, ich 
woelle es wol liden. — Do sprach der man, Ruolmans geselle : Ir sint 
ein grosser pfaffe und hant in dirre bredie ein guote lere geton, und le- 
bent ir nüt, und redent darzuo noch ettewas kintliche, und sprechent ich 
soelle bliben, ir wellent mir noch eine bredie tuon. Herre der meister, 
ir soellent wissende sin das mich uwere bredigen und alle die wort die 
von ussen men in der zit mag gereden nüt gehelfen moegent, und sü 
hant mich zuo ettelichen ziten me gehindert denne gefördert j upd was 
das sache: wenne ich von der bredigen kam, so wurdent mir iemer 
ettewas bilde an der bredigen, und mueste denne vil zites darzuo tuon 
mit erbeiten ob das es beschach das ich der bilde lidig wart; und ir hant 
selber gebrediget, soll der aller oeberste meister zuo dem menschen kum- 
men> so muos der mensche lidig und blos aller bilde ston. Und wissent, 
wenne ouch der meister zuo mir kunt, so wiset er mich und lert mich 
uffe eine stunde me denne ir und alle die lerer die in der zit sint untze 
an den iüngesten tag iemer getuon moehtent. — Do sprach der meister: 
Ach lieber sun, ich bitte dich das du den tot unsers herren wellest efen 
und lenger hie bi mir bliben wellest. — Do sprach der man, Ruolmans 
geselle ; Ir manent mich alse gar hohe, und ist es denne das ich in goet- 



— 9 — 
telicher gehorsame hie bliben sol bi üch, so entuon ich es mit, ir wel- 
lent mir denne geloben was ich mit üch geret habe und alles das ich 
noch mit üch redende wurde, das ir das alles in bihte wise wellent hoe- 
rende sin, also das es alles verswigen bliben sol. — Do sprach der meis- 
ter: Lieber sun, das wil ich gerne tuon und blip nuwent hie. — Do 
huob der man, Ruolmans geselle, an und sprach : Herre der meister, 
ir süllent wissen das ir gar vil guoter worte an dirre bredigen geseit 
habent; aber wissent, mir kam ein bilde in die wile das ir bredigetent 
und die guoten wort seitent , do was mir rehte alse der cloren guoten 
win neme und in durch truosen liesse louffen. — Do sprach der meis- 
ter : Ach lieber sun, wie gemeinest du dis ? — Do sprach der man, Ruol- 
mans geselle : Ich meine das uwer vasz noch nüt reine ist, und klebent 
noch truosen dinne; und ist das sache das ir üch den buostaben hant 
gelossen toeten, und toetet üch noch hüte dis tages alle zit und alle 
stunde; und ir sint selber wol bekennende das die geschrift seit das der 
buostabe toetet und der geist machet lebende. Nuo wissent, der selbe 
buostabe der ücü nü toetende ist, das üch derselbe buostabe ouch wol 
lebende mähte ob ir selber woltent. Aber wissent, in dem lebende alse 
ir noch sint, so sint ir in der naht und hant liehtes nüt, do inne ir den 
buostaben clerliche moegent anschowen, und darzuo so sint ir noch ein 
phariseus. — Do sprach der meister : Lieber sun, du solt wissen das ich 
so alt worden bin das mir soliche herte wort nie me zuogesprochen 
wurdent. — Do sprach der man, Ruolmans geselle : Wo ist nuo uwer 
bredigen? Sehent ir nuo wo men üch vindet? Und ir soellent wissende 
sin, wie das üch duncket das ich üch zu hlerte zuogesprochen habe, so 
sint ir doch schuldig dran; und das wil ich mit üch selber bewisen 
das es also ist. — Do sprach der meister : Das begere ich an dich das 
du mich es bewisest, wanne wissest, das ich keime phariseus nie holt 
wart. — Do sprach der man, Ruolmans geselle: Nuo wil ich üch zuo 
deme ersten sagen was das ist, das üch der buostabe toetet. Lieber 
herre, ir wissent selber wol do die zit kam das ir zuo üch selber koment 
das ir wol übel und guotes verstundent, do vingent ir an den buostaben 
zuo lernende und do meindent ir üch selben do zuo dem mole alzuomole 
gantz und gar dinne; und noch hüte dis tages so sint ir sin nüt one. 
Ir sint noch heimeliche ettewas stoltz in uwerre naturen; und das ist 
das ir üch verlont uf uwer vernünftige sinneliche meisterschaft; und 
ir hant ouch noch nüt gantz in üch das ir got alleine in dem buostaben 
minnende und meinende sint; und ir sint ouch noch nüt gantz zuo 
gründe goetteliche ere in dem buostaben meinende; ir vindent üch noch 

selber minnende und meinende in zuoval der creaturen gunst, und 
sünderlingen uf eine creaturen do ir noch zuo vil ufgesihte uffe sü 
habende sint. Und von disen sachen allen so ist es das üch der buo- 
stabe toetet. Und das ich gesprochen habe das ir ein wueste vasz ha- 
bende sint, und das ist ouch wor; und die sache das ist darumb, das ir 
got nüt lüterlichen minnende in allen sachen und in allen stücken sint, 
und ir üch noch vindent in ein teil sachen minnende und meinende 
inne; und dovon so ist es ouch das ir noch ettewas ein wueste vasz ha- 
bende sint do noch truosen inne clebende sint; und dovon das der luter 
win, die reinen goettelichen wort, durch das wueste truosige vasz gont 
so sü denne ein reine got minnende und meinende sele hoerende ist, das 
ist die sache das ir denne die wort unsmaghaft sint. Und das ich sprach, 
ir werent noch in der naht und hettent nüt gewores liehtes, und das ist 
ouch wor; und das siht man daran wol das alse gar lützel menschen 
liehtrich begnodete übernatürliche menschen werdent. Und das ich 
sprach, das ir ein phariseus sint, das ist ouch wor; aber ir sint nüt zuo 
gründe der valschen phariseus einer. Sagent mir^ harre der meister, 
hettent die pharisey nüt an in das sü sich selber fundent minnende und 
meinende in den sachen und "die ere gottes nüt vor allen dingen mein- 
dent? Nuo luogent zuo üch selber, herre der meister, das ir vor den 
ougen gottes nüt ein kleiner phariseus geheissen sint; wissent, herre 
der meister, das vil menschen in der zit sint die vor den ougen gottes 
alle pharisei geheissen sint, gros und kleine, minre und me, darnach 
ie des menschen leben ist. 

Nuo do dirre man Ruolmans geselle diese rede zuo dem meister 
getet, so nimet in der meister und umbving in und gap ime das betze 
an sinen backen, und sprach der meister zuö dem man : mir ist ein 
glichnisse ingefallen, und mir ist rehte wie in ettelicher wise mir be- 
schehen ist rehte alse der heidenen ob dem burnen beschach. Wanne, 
lieber sun, du solt das wissende sin das du mir allen minen heimelichen 
gebresten geseit hest, und sünderlingen das ich uff eine creature zuo 
vil ufgesihtes uffe sü habende bin; das wissest, das weis sü selber nüt, 
wanne ich lies sü es nie befinden, und ich weis nüt das es ein mensche 
in der zit weis, wer dir es geseit habe. Aber lieber sun, das du es 
weist, do habe ich keinen zwifel an wenne das du es von gotte haben 
muost. Und lieber sun,, ich bitte dich das du den bittern tot unsers 
herren wellest eren und du nuo min geistlicher vatter wellest sin, und 
mich din armer sündiger sun wellest lossen sin. — Do sprach der man 
Ruolmans geselle : Herre der meister, ir soellent das wissende sin und 

wellent ir also wider ordenunge reden, so blibe ich mit me hie, ich var 
wider heim, das wissent, — Do sprach der meister : Das tuo durch 
got nüt und ere alle goetteliche minne und blip lenger hie bi mir. 
Und ich wil dir gerne geloben das ich nüt me also reden wil; und 
wissest, ich habe mich willen umbzuokerende und groesliche zuo bes- 
sernde noch dime rote; und was du mir ratest, das wil ich mit der 
helfe gottes anef vohende sin und wil es duon, und wil mich bessern. 
— Do sprach der man, Ruolmans geselle: Das wissent, das tuot üch 
not; wanne ir soellent das wissende sin das der buostabe vil lerer ver- 
fueret hat, etteliche die gerehte valsche phariseus worent, in die ewige 
helle; etteliche arJSre in gros vegefür; wanne wissent, es ist nüt ein 
klein ding so got eime menschen grosse riche sinneliche Vernunft durch 
die geschrift gebende ist, und ime denne nüt nochlebende ist. — Do 
sprach der meister : Ich bitte dich das du es durch gottes willen wel- 
lest tuon und mir sagest wie du zuo diseme lebende kerne, und wie du 
din leben anevinge und wie din uebunge und alles din leben ist 
gesin. — Do sprach der man, Ruolmans geselle : Lieber herre, dis ist 
gar ein einveltige bette; wanne wissent in der rehten worheit, und 
solte ich üch alles das sagen oder schriben was got Wunders mit mir 
armen sünder in siben iaren gewürket hat, ich wene das wol und 
gloubc das wol das ir niergent kein buoch habent das so gros si, der 
es schriben solte do es angeston moehte. Aber iedoch, herre der 
meister, wich il üch wol ettewas sagen das üch nuo zuo disen ziten zuo- 
gehoert. Ich will üch sagen das erste da* mir half, das was das got in 
mir ein gottegelossene grundelose demuetikeit vant. Und wissent, üch 
gehoeret nüt zuo das ich üch sage mine uebunge die ich von ussen in 
der naturen uebete, wanne die naturen sint gar ungelich. Wenne sich 
ein mensche gotte zuo gründe demuetikliche gelot, so lot got nüt abe 
er gebe ime soliche uebunge durch bekorunge und ouch in. andern 
sachen die er wol bekennende ist das sie dem menschen nütze ist und 
er sü ouch wol geliden mag ob er wil. Und wissent, der zuo vil men- 
schen fraget, der wurt irre, iegelicher wiset in noch siner uebunge. 
Das wissent, das mag gar wol beschehen das er ettewenne irre wurt, 
wanne wissent eine uebunge die sint eime menschen nütze und guot, 
und tete dieselbe uebunge ein anderre mensche so moehte es gar wol 
beschehen alse guot sü gymme menschen worent, das sü diseme alse 
schedelich dergegene werent; wanne der tüfel rötet gar dicke den 
menschen gar strenge uebunge und er ist wol wissende das er kräng in 
der naturen ist, und tuot er es das er stirbet oder aber ein krankes 

houbet gewinnet. Ich wil üch sagen wie mir selber in mime anevange 
beschach. Ich wart der heiligen leben an eime buoche lesende, und so 
ich anesach was grosser strenger uebunge sü gehebet hettent, so wart 
ich in mir gedenkende das worent alse wol menschen in der zit alse du, 
undhettent darzuo vil lihte nüt gesundet alse du has{; und wenne 
diese gedencke mir in vielent, so wart ich mich mit soücher strangheit 
den heiligen iegelicheme ettewas mit sunderheite nochuebende, und 
wart sin alse gar kräng das ich sin in todes not kam. Also beschach es 
eins morgens an dem tage das ich also lag, und gingent mir vor rehter 
krangheit die ougen zuo und wart sloffende, und in dem sloffe so was 
mir wie ein stimme spreche : Sage ane du eiginwilliger mensche, ist es 
das du dich selber toetest e zit, so wurst du swere pine darumb li- 
dende, und liessest du dich got ueben, der künde dich bas geueben 
denne du dich kanst geueben in des tüfels rot. Do men den tüfel 
nante do erschrag ich das ich sin erwachete, und stunt uf und 
ging in einen walt nohe bi mir, und gedohte ich hette diese ding one 
rot geton dise uebunge, und ich solte sagen diseme altvatter wie ich 
geton hette, und wie es mir ergangen were. Und huop an und seite 
dem altvatter was worte hüte an dem tage in dem sloffe zuo mir ge- 
sprochen werent, und bat in rotes wie er mi* riete. Do sprach der alt- 
vatter: Was soll ich dir roten? Sol ich dir roten, so muos,t du mir 
dine uebunge sagen. Ich seite ime. mine strenge uebunge und wie ich 
der heiligen leben gelesen hette, und wie ich mich den ettewas noch 
wolte ueben. Do sprach der altvatter : Sage mir, usser was rotes tete 
du dise uebunge? Do sprach ich : usser niemans rot, denne usser mime 
eigin willen. Do sprach der altvatter : So wissest, so ist es des tüfels rot 
gesin, und du solt ime nüt me volgen, und du solt dich gotte lossen 
und der kan dich wol geueben. Herre der meister, also lies ich dise 
uebunge abe, und lies mich do gotte zuo gründe. Herre der meister, 
wissent das ich von naturen ein gar sinnericher wol geschickter guot- 
hertziger gar vernünftiger man was, alse ouch ir nuo sint, aber ich 
hette der geschrift nüt die ir nuo hant. Aber ir sollent wissende sin 
das ich alse gar vernünftig was, wenne ich mich zuo miner riehen sin- 
nerichen Vernunft kerende was, so wissent das .ich danne grosse ding 
in der sinnelichen Vernunft begreif. Und wissent das es zuo einer zit 
beschach das mir in mine sinneliche riche Vernunft soliche ding vielent, 
das ich gedenckende wart: du hest alse gar vil grosser sinnelicher 
Vernunft, und es moehte wol beschehen, kertest du dich mit grossem 
erneste darzuo, villihte kernest du alse hohe mit der Vernunft, das du 

wol moehtest gottes ettewas begriffende werden. Aber herre der meister, 
zuo stunt do mir dirre inval wart, do merkete ich zuo stunt wol das es 
valsch was, und des tüfels rot was; und sprach zuo stunt: Du boeser 
tüfel, was rotes hest du mir ingetragen, du valscher rotgebe? Und 
hettent wir einen solichen got den men mit der sinnelichen Vernunft 
begriffen mochte, umb einen solichen got gebe ich nüt eine siehe. Nuo 
harnach zuo einer andern zit wart in einer naht, do ich mine mettin 
betten wolte, doviel ein grosse begird^ in mich, also das ich sprechende 
wart : Ach, barmhertziger got, und were es din wille das du mich 
denne ettewas liessest befinden, das über alle mine sinneliche Vernunft 
were. Aber zuo stunt do ich dis getet, do erschrag ich gar sere abe 
dirre hohen grossen begirden, und wart do sprechende : Ach, min got 
und min herre, vergip mir dis, wanne mir ist von allem gründe mins 
hertzen gar leit das ich dis geton habe, und das ich armer wurm mir 
das getorste gelossen in min hertze kummen, das ich getorste gedencken 
und begeren noch einer solichen grossen hohen gnodenrichen goben, 
und ich wol an mir selber bekennende bin das ich alse gar snoede, 
und alse gar gebresthaftig bin, und ich wol ouch bekennende bin 
das ich nüt alle mine zit dich geminnet und gerqeinet habe alse ich 
solte, und, lieber herre, und dir alse gar undancber in allen sachen bin 
gesin; darumb duncket mich nüt das ich wirdig bin das mich das 
ertrich sol tragen, und das denne ein soliche grosse hohe gnodenriche 
begirde getorste ufston in mir; darumb so muos es mine nature dirre 
lichome arnen und zuo sure werden. Und nam do und tet min gewant 
abe mir und sluog mich do selber das das bluot von mir abe ran. Nuo 
do dise wort in hertze und in munde gewertent untze gegen dem tage 
in bluot rerende, was beschach do? Es beschach das min kemmerlin vol 
klores liehtes wart, und in dem selben Hellte do kam ich von mir 
selber, also das ich die selbe zit aller miner sinnelicher Vernunft die 
zit beroubet w r as, aber mich duhte die stunde gar kurtz. Und do ich 
wider zuo mir selber gelossen wart, do befant ich ein gros überna- 
türlich Wortzeichen das ich wol mit sant Peter moehte gesprochen 
haben : Herre, hie ist guot sin. Wanne wissent, herre der meister, das 
ich in derselben kurtzen stunden me worheit mit grosssme liehtricheme 
unterscheide befant, me denne ir und alle lerer mir untze an den 
iüngesten tag iemer mit dem munde kundent oder moehtent geleren 
noch gesagen. Nuo, herre der meistet, ich habe üch nuo zuo dirre zit 
alse es noch umb üch stot gnuog geseit, — Do sprach der meister: 
Gebe dir got zuo redende, das Hesse ich guot sin, wanne wissent, lieber 

sun, das ich dich gar gerne gehoeret habe. Lieber sun, nuo tuo es 
lüterliche durch got und lo mich nüt, du blibest hie bi mir. Und 
were es das du zeregeltes nüt hettest, solte ich denne ein buoch 
darumb versetzen, ich wil dir darumb helfen das du hie blibest. — Do 
sprach der man, Ruolmans geselle : Das lone üch got ; aber ir sollent 
wissen das ich uwers guotes nüt bedarf noch keins liplichen guotes, 
wanne got der het mich sinen schaffener gemäht, und ich habe dis 
liplichen guotes noch wolfünf tusent guldin die gottes sint, und 
wüste kh wo men die bedorfte oder wo su got haben wolte, do gebe 
ich sü hin. — Do sprach der meister : Lieber sun, so bist du eins gar 
grossen herren schaffener; lieber sun, mich het das wort ettewas froe- 
mede das du sprichest, ich und alle lerer kundent dich untze an den 
iüngesten tag nüt alse vil mit dem munde geleren, alse du uf eine 
stunde geleret würde. Nuo sage mir, nuo ist doch die geschrift us dem 
heiligen geiste kummen. — Do sprach der man, Ruolmans geselle : Das 
ist wor, und ist unser cristingloube ; aber, herre der meister, ich 
verbünne üch das ich üch alse vil geseit habe, und ir noch alse gar 
kintliche redende sint; nuo sagent mir, herre der meister, ich wil üch 
nuwent eins frogen: künnent ir mir das mit allen eweren sinnen 
durch die geschrift oder one die geschrift bewisen, so wil ich üch von 
gottes wegen tusent guldin darumb geben. — Do sprach der meister : 
Nuo sage ane, was wilst du frogen? — Do sprach der man, Ruolmans 
geselle : Nuo, sagent mir, kundent ir mich gewisen unde geleren wie 
ich einen brief eime heiden gar verre in die heidenschaft geschriben 
künde alsoliche sproche die der heiden verston und gelesen künde, 
und ouch der brief also würde stonde das der heiden zuo cristenem 
glouben kerne? — Do sprach der meister: Das sint soliche werg die 
gehoerent dem heiligen geiste zuo; sage mir, lieber sun, ist das ge- 
schehen und weist du darumb, so bitte ich dich das du mir sagest wie 
es zuoging oder in weler wise es beschach und ob es dir selber be- 
sehenen ist. v — Do sprach der man, Ruolmans geselle : Herre der 
meister, ich bin es nüt, aber der heilige geist würkete es durch mich, 
und do were gar vil von zuo sagende, es würde zuo gar lang, solte men 
es alles sagen, men hette wol ein gantz buoch vol dervon zuo schribene. 
Aber ich will üch wol ein lützel wenig dervon sagen, do inne ir wol 
des sinnes ein teil verstont. Ich wil üch sagen, der heiden der was gar 
ein guothertziger gar gerehter heiden, und ruofte zuo vil ziten uf zuo 
himele, und ruofte den an der in unde alle creaturen beschaffen hat, 
und sprach : Schoeppfer aller creaturen, ich bin in disem lande und in 

disem glouben geborn; so hant Juden einen andern gelouben, so hant 
cristenlüte einen andern gelouben. Nuo, der herre der obe uns ist 
und alle'creaturen beschaffen hat, ist kein ander gloube besser denne 
der gloube do ich inne geborn bin? das bewise mich in weler wise du 
wilt das ich es glouben mag, so wil ich gehorsam sin. Und were es aber 
das du mich des mit bewisetest, und stürbe ich denne in mime glouben, 
und ich keinen bessern gelouben weis, und were denne ein anderre 
gloube besser und hettest du mich es denne nüt bewiset , so hettest 
du mir doch gar unrehte geton. Herre der meister, also wart diseme 
heiden ein brief durch mich geschriben das er zuo cristeme glouben 
kam. Und schreip mir einen brief herwider umb, und wie es ime er- 
gangen were, und stunt der brief in alse guoter tütscher zungen ge- 
schriben das ich in rehte wol gelesen künde. Herre der meister, hie 
were gar vil von zuo sagende; es ist nuo gnuog, ir merkent nuo den 
sin wol. — Do sprach der meister : Got ist ein wunderer in allen 
sinen goben, und, lieber sun, du hast mir gar vil und manigerhande 
froemede ding geseit. — Do sprach der man, Ruolmans geselle: Ich bin 
ettewas voerhtende das ich üch ettewas zuo vil geseit habe, wanne ich 
bin ettewas wol bekennende das ich üch ettewas geseit habe das üch 
noch ettewas in uwerre naturen verdrüsset; und ist das dovon ich ein 
leye bin, und ir ein grosser meister der geschrift sint, und ich denne 
alse gar vil worte in lere wise zuo üch gesprochen habe, das mag kume 
sin, üch verdrüsset iemer ettelich wort. — Do sprach der meister: 
Lieber sun, sol es denne one zorn sin, so wil ich dir sagen was mich 
verdrüsset. — Do sprach der man, Ruolmans geselle: Jo, sagent an 
froeliche. — Do sprach der meister: Ach lieber sun, ich mag es nüt 
geloeken ; es verdrüsset mich in der naturen das du ein leye bist und 
ich ein pfaffe bin und du mich leren solt, und das kan ouch noch nüt 
usser miner naturen kummen, das du zuo mir spreche ich were ein 
phariseus. — Do sprach der man, Ruolmans geselle : Hant ir nüt me 
bresten in uwerre naturen, herre der meister, gegen mir? — Do sprach 
der meister: Nein ich weis nüt me. — Do sprach der man, Ruolmans 
geselle: Soll ich üch denne mit urlobe dise zwo sachen bescheiden? — 
Do sprach der meister: Jo lieber sun, do bitte ich dich umb das du es 
durch got tuost. — Do sprach der man, Ruolmans geselle: Nuo sagent 
mir, lieber herre der meister, wie kam es oder wer tet es das die liebe 
sancte Katherine, do sü ein iungfrowelin was kume vierzehen ior alt, 
das su do wol fünftzig der aller besten meister überkam und über- 
rette, das sü darzuo gewillekliche in den tot gingent? Sagent mir, 



— i6 — 

herre der meister, wer wirkete dis und wer rette dis das dis iung- 
frowelin dise grossen meister alle überwant? — Do sprach der meister : 
Das tet der heilige geist. — Do sprach der man, Ruolmans geselle : Ge- 
loubent ir aber das der heilige geist noch den selben gewalt habe den er 
ouch do hatte? — Do sprach der meister: Jo ich, wanne ich geloube es 
alzuo mole wol. — Do sprach der man , Ruolmans geselle : Warzuo 
geloubent ir denne ouch nüt das der heilige geist durch mich armen 
sünder zuo üch reden mag ? Er rette doch die worheit durch Cayphas, 
der ouch ein sünder was; und wissent, wellent ir die rede die ich mit 
üch rede alsus von mir ufnemen, so wil ich mich hueten mit üch zuo 
redende. — Do sprach der meister : Das tuon nüt, ich wil mich dran 
bessern. — Do sprach der man, Ruolmans geselle : Herre der meister, 
ir sprechen! ouch, es verdriesse üch in uwerre naturen das ich zuo üch 
sprach, ir werent ein phariseus; do ich das sprach , do beschiet ich üch 
dozuomole drus domitte ir wol ein benuegen soltent han gehaben; und 
das hant ir nüt geton; so wil ich üch nuo noch me bescheiden das ir 
noch me dran schuldig sint wenne ich üch dozuomole seite; herre der 
meister ir wissent wol, das unser herre sprach: Huetent üch vor den 
phariseen, wanne sü legent üch swere bürden uf uwere helse, aber mit 
irme minsten vinger ruerent sü es nüt ane; herre der meister, luogent 
zuo üch selber, ir hant uns an dirre bredigen vier und zwentzig stücke 
uf unser helse geleit und sint ir sü ouch gar lützel und wenig anrue- 
rende; so sprach unser herre ouch zuo einen ziten: Huetent üch vor 
den phariseus, was sü üch sagent, dem soellent ir volgen, aber iren 
wercken soellent ir nüt nochvolgen. — Do sprach der meister: Unser 
herre sprach dise wort zuo einem mole. — Do sprach der man, Ruol- 
mans geselle : Do lit nüt vil an, er sprach sü iemer ; herre der meister, 
nuo luogent zuo üch selber und besehent ob ir uns nüt gar vil guoter 
grosser lere geseit habent, aber wie vil ir an dem lebende und an den 
wercken hant, das weis got wol und ir selber; aber alse es noch stot 
umb üch, so volge ich gerne uwerre lere noch, aber uwerme lebende 
volgete ich gar ungerne noch. Nuo luogent zuo üch selber ob ir vor 
den ougen gottes nüt ein phariseus geheissen sint, aber doch nüt der 
boesen valschen phariseus einer, die in die ewige helle gehoerent. — Do 
sprach der meister: Ach lieber sun, idi enweis was ich me reden sol, 
wanne das ich wol bekennende bin das ich ein sünder bin, und ich 
wil nuo min leben umbkeren unde bessern und solte ich darumb ster- 
ben; und lieber sun, ich mag nüt lenger beiten, ich bitte dich das du 
es lüterliche durch got wellest tuon und mir nuo rot wellest geben wie 

ich min leben anegevohe, und mich wisest und lerest wie ich kümme 
zuo der aller groesten hoehesten vollekummenheit do der mensche in der 
zit zuo kummen mag. — Do sprach der man, Ruolmans geselle : Lieber 
herre, des zürnent nüt, wanne wissent, es ist üch ettewas muelich zuo 
rotende, wanne alse uwer leben nuo schinende ist und alse ir es untze 
her broht hant, das ist anzuosehende wie es rehte uwer wesen worden 
ist; und wissent ouch, uwerre naturen mueste ettewas we beschehen, 
were es das ir uwer alte wise soltent verlieren und abelossen, und dar- 
zuo so mügent ir fünftzig ior alt sin. — Do sprach der meister : Also 
mag es wol sin, aber der mensche der zuo der hindersten zit kam, dem 
gap men sinen vollen Ion und gap ime ouch einen pfenning; ich wil 
dir sagen, lieber sun, ich habe mich des beroten und habe es alse gar 
in min hertze gesetzet ^ und wusste ich für wor das ich drumbe sterben 
solte, ich wil mit der helfe gottes min leben umbkeren und besserende 
sin, und wil mins betrogenen sinnelichen vernünftigen eigin natürlichen 
willen usgon und urlop geben , und wil nuo mit der helfe gottes noch 
dime rote leben, und bitte dich das du es durch got tuost und mir es 
nüt lenger verziehest und mir zuo stunt sagest und wisest und lerest 
wie ich es anegevohe, wanne wissest ich mag nüt lenger beiten. — Do 
sprach der man, Ruolmans geselle : Lieber herre der meister, sider ir 
die gnode nuo von got habent das ir üch nuo wellent demuetigen und 
underwerfen und boegen under eine arme snoede creature, wie das si, so 
soellent wir gotte die ere geben, des sü ouch ist; herre der meister, sider 
ich üch nuo usser gotte roten sol, so wil ich in zuo helfe nemen und 
wil üch usser goettelicher minne roten und wil üch anevohen zuo le- 
rende alse men die kint anevohet zuo lerende, und wil üch eine letze 
geben xlie men den kinden zuo dem aller ersten git, und das ist die 
oeberste zile, die drie und zwentzig buostaben : 

A. Ane süllent ir vohende sin ein reines guotes goetteliches leben. 

B. Boeses süllent ir miden und guotes derfür tuon. 

C. Cymmeliche und messikliche in allen dingen leren das mittel halten. 

D. Demuetikliche ussewendig und indewendig in allen dingen leren 

halten. 

E. Eygen wille süllent ir zuo gründe leren gotte lossen. 

F. Feste mit steteme erneste an got und in gotte leren zuo blibende. 

G. Gehorsam und gewillig zuo allen goettelichen dingen. 

H. Hünder sich nüt widerumb der weite und der naturen nochsehen. 

I. Indewendig ime hertze leren betrahten und gedenken noch guoten 

und goettelichen dingen. 

2 

K. Kuene und starg zuo widerstonde des fleisches und des ttifels beko- 

rungen. 
L. Lewikeit leren mit kraft überwinden. 
M. Minne zuo gotte und zuo uwerme ebenmenschen süllent ir leren 

haben. 
N. Niemans nüt begern es si was es welle oder in wele wise es welle. 
O. Ordinieren und keren alle ding zuo dem besten. 
P. Penitentie, kummet die von gotte oder von den creaturen, die sül- 
lent ir gewillenliche enpfahen. 
Q. Quit süllent ir alle die sagen die üch ie kein leit geton hant. 
R. Reinikeit libes und gemuetes süllent ir leren haben. 
S. Senftmuetikeit süllent ir in allen dingen leren haben die eht guot 

sint. 
T. Truwe und worheit süllent ir zuo allen menschen haben. 
U. Ubermosse, es si in wele wise es welk, das süllent ir leren abetuon 

und abelossen. 
X. Cristo 1 sime lebende und siner lere alle zit noch zuo gedenkende 

und der noch leren leben. 
Y. Ynser frowe bitten das sü üch helfe das ir dise letze wol lerende 

werdent. 
Z. Zemmen uwer nature das sü lere in allen dingen friden haben die 

got getuot. 

DAS DIRTE CAPITEL. 

Nuo der herre der meister, nement dise kintliche letze von gotte. — 
Do sprach der meister : Dise letze mag wol kintliche heissen, aber sü 
ist gar menlich. Aber wie das si, so wil ich sü mit der helfe gottes ane- 
vohen. Nuo sage mir lieber sun, wie lange wilt du mir zit geben das 
ich dise letze gelert sol haben? — Do sprach der man, Ruolmans ge- 
selle : Nement fünf wochen zuo den fünf minnezeichen zuo eren das ir 
sü wol lerende werdent, und ir süllent uwer selbes schuolemeister sin. 
Und wenne es beschiht das ir an diseme buostaben eime velent, also 
das ir in nüt geleret hant, so süllent ir üch selber usziehen und süllent 
üch selber slahen. — Do sprach der meister: Lieber sun, ich wil ge- 
horsam sin und wil es tuon. — Also do dis wol uffe drige wuchen ge- 

1 Xrö , die gewöhnliche Abkürzung. 



— ig — 

stunt, do sprach der man, Ruolmans geselle, zuo dem meister : Lieber 
herre, wie stot es umb üch? — Do sprach der meister: Lieber sun, du 
solt wissende sin das ich in disen drigen wochen me geslagen bin umb 
dise lere denne ich alle naine tage ie geslagen wart umb alle die lere 
die ich ie getet. — Do sprach der man, Ruolmans geselle : Lieber herre, 
wie stot es aber nuo umb üch? Hant ir dise buostaben üt bi geleret? 
— Do sprach der meister : Es ist guot , ich nime es von gotte wol für 
guot, und, lieber sun, ich bitte dich das du mir me sagest und fürbas- 
ser lerest. — Do sprach der man, Ruolmans geselle : Herre der meister, 
ir wissent doch selber wol das man nieman fürbas maf geleren, ime 
sint denne die drie und zwentzig buostaben vor bekant. — Do sprach 
der meister : Lieber sun, spreche ich das sü mir wol bekant werent und 
sü alle wol künde, so seite ich nüt wor und lüge. — Do sprach der 
man, Ruolmans geselle: Lieber herre, so lont es rehte also ston untze 
an die zit das ir sü wol gelerent. — Hernoch wart aber wol über drige 
wochen. Do sante der meister selber noch diseme manne, und sprach 
zuo ime : Lieber sun, frowe dich mit mir, mir ist wie ich mit der helfe 
gottes dise drie und zwentzig buostaben wol künne und sü wol geleret 
habe, und wilt du, ich wil dir dise letze lesen das du sü hoerest. — Do 
sprach der man, Ruolmans geselle : Nein, herre, ich wil mich gerne 
mit üch frowen und wil üch wol gelouben das ir sü künnent. — Do 
sprach der meister: Lieber sun, wissest das es mir ettewas gar sur ist 
worden, und lieber sun, ich bitte dich das du mich nuo fürbas leren 
wellest. — Do sprach der man, Ruolmans geselle : Lieber herre, ich 
kan üch nüt fürbas geleren; wil aber got üch fürbas durch mich geleret 
haben, so wil ich gerne siri armes gezowelin sin, durch das er wirken 
mag was er wil. Herre der meister, ich wil üch roten usser goettelicher 
minnen und usser cristenlicher bruederlichen truwen; und wer es aber 
das es beschehe das üch beschehe alse dem iüngelinge beschach zuo dem 
unser herre sprach : gang und verkouf alles das du hest, und gip es den 
armen und volge du mir noch, beschehe üch das, herre der meister, do 
wil ich keine schulde ane haben. — Do sprach der meister : Lieber sun, 
des darft du one sorge sin, wanne wissest was mir darumb beschehen 
sol des habe ich mich verwegen; wanne wissest, ich wil gotte unde dir 
volgen und gehorsam sin. — Do sprach der man, Ruolmans geselle: 
Herre der meister, sider ir nuo alse gar kuene verwegen wellent sin, 
so wil ich üch usser goettelicher minnen roten, das ir uwerme orden 
und uwern oebersten gehorsam blibent, wanne es mag gar kume gesin, 
süllent ir den gerehten nohern weg gonde werden, ir muessent getrucket 

und getrenget von uwerme orden werden; und wenne ouch das beschiht, 
so wurt uwer sinneliche nature gar wite gedenckende an den hobest und 
ouch anderswer, in der meinungen das sü sich gerne von dem krtitze 
lidigete, und das sol nüt sin, ir süllent demuetikliche gehorsam bliben, 
und süllent liden, was druf vellet; wanne wissent, ir muessent des 
selben weges durchs und alse unser herre dem iüngelinge ouch riet; 
wanne wissent, ir muessent uwer crütze uf üch nemen, und muessent 
dem bilde unsers herren ettewas nochgonde werden in rehter geworer 
grosser getultiger demuetikeit, und muessent alle uwer bilderiche sinne- 
liche stoltze ^rnunft die ir durch die geschrift hant abelossen, und 
süllent ouch zuo disen ziten nüt me studieren noch bredigen; und ir 
süllent üch nuo gar einveltikliche und gar sieht gegen uweren bihtesü- 
nen und doehtern halten; und wenne sü gebihtent, so süllent ir zuo 
stunt von in gon und keine rede me mit in haben noch keinen rot me 
geben; und ir süllent sprechen , ich wil e leren das ich mir selber rot 
künne geben, und wenne ich das gelere, so wil ich üch denne ouch 
gerne leren; sprichet men denne, wenne ir me bredigen wellent, so 
sprechent ir wol mit worheite das ir nuo unmuessig sint; also lidigent 
ir üch und entslahent üch der lüte. — Do sprach der meister : Lieber 
sun, sol ich das tuon, so habe* ich doch nüt me zuo tuonde, was sol ich 
denne tuon? — Do sprach der man, Ruolmans geselle: Ir süllent in 
uwere zelle gon und süllent uwere zit lesen, und süllent sü helfen sin- 
gen so ir moegent, und süllent tages uwer messe haben so ir moegent; 
und was üch denne zites hie über blibet, so süllent ir das bilde unsers 
herren und sin leben für üch nemen, und trahtent denne wie alles uwer 
leben dargegene ist gesin, und gedenkent denne an uwer verlorne zit do 
ir üch selber inne hant geminnet, und wie gar kleine uwer minne ist 
gesin gegen ime und wie gar gros sine minne ist gesin gegen üch; und 
in disen dingen süllent ir demuetikliche studieren. Sehent, so mügent 
ir wol zuo ettewas geworer demuetikeit komen und mügent üch ouch 
wol hiemitte uwer alten wisen abevallende werden. Wanne es denne 
beschiht das die zit kummet alse sü got wol weis, so nimet üch got und 
machet üch got einen nuwen menschen, und das ir ouch denne in gotte 
ein anderwerbe geborn mensche werdent. Aber ir soellent wissen, obe 
das beschiht das dise geburt beschiht, so muessent ir e verkoufFen alles 
das ir hant und gotte demuetikliche ufgeben was ir in uwerre sinneri- 
chen stoltzen wisen habende sint, es si in der geschrift oder one die ge- 
schrift, es si in was wise es welle, do üch ere dirre weite moehte von 
ufstonde werden oder üch lüste dervon moehte werden, soliche lüste 

die ir vormoles mit eigenschaft in der naturen besessen hettent, die 
muessent ir alles sament abelon und demuetikliche mit der lieben sancte 
Marien Magdalenen demuetikliche für die fuesse vallende sin ; und alle 
die ding die hie geseit sint, do muessent ir abesterben und durchster- 
ben. Nuo wissent, herre der meister, und ist es das ir dis anevohende 
werdent, so wissent so ist es zuo gloubende das der ewige himelsche 
vatter es denne mit luste werde anesehende sin, und ist ouch denne zuo 
gloubende das er ouch denne ndt enlot er tribe üch fürbas, darumb das 
ir ettewas bas beweret werdent und bas gelutert werdent also das golt 
in dem füre. Und mag wol beschehen das er üch wurt schenkende den 
minne schang ein teil den er sime lieben einerbormen süne schenkende 
was; die meinunge ist das es wol beschehen mag das er üch«schenkende 
wurt das alles uwer tuon und Ion und alles uwer leben ettewas verah- 
tet und vernütet wurt, und alle uwere bihte süne die werdent von üch 
gonde werden , und werdent gedenkende werden, ir habent uwer reh- 
ten sinne nüt me, und uwer selbes heimelichen geselle und darzuo das 
merre teil aller uwerre brueder die in dem closter sint werdent sich alle 
stossende abe uwerme lebende, und zuo samene werdent sü sprechende 
werden, ir habent üch einer froemeden seltzenen wisen anegenommen 
do inne ir me denne halbes zuo eime toren worden sint. Herre der 
meister, wenne üch dise ding anevallende sint, so nüt erschreckent, so 
frowent üch, wanne uwer heil das nahet sich; aber wissent, es mag 
nüt anders sin, uwer nature muos sin ettewas erschrecken und kräng 
werden; und hie abe süllent ir ouch nüt erschrecken, ir süllent gotte 
wol getruwende sin, so lot er üch ouch nüt. Herre der meister, es ist 
zuo gloubende das es gar kume moege ergan so ir in diseme trucke und 
in diseme getrenge werdent sinde, üch werde zuo ettelichen ziten in- 
vallende werden , das ir vil lihte got werdent bittende und ouch das ir 
begerende werdent das üch got ettewas übernatürliches trostes gebe und 
üch ettewas suesses trostes Hesse befinden ; lieber herre, ist es das üch 
dis beschiht, so süllent ir gewarnet sin; wanne wissent, es kummet nüt 
von gotte, es kummet das noch ettewas hochmuetikeit verborgen lit in 
uwerre naturen. Es ist gar ein gros ding wie der mensche iemer getar 
gedencken das er getar einer solchen grossen übernatürlichen goben an 
got muoten; herre der meister, were es das es beschehe das ir einer so- 
lichen grossen begirden in üch gewar würdent, zuo stunt so das be- 
schehe so soltent ir üch mit aller uwerre kraft weren und wider sin, 
und soltent üch underwerffen in einer grossen underworfenen demue- 
tigen gelossenheit, und soltent demuetikliche mit munde und mit her- 

tzen sprechende sin und soltent sprechen : Ach min herre und min got, 
mir ist zuo gründe mins hertzen leit das mir inkummen ist oder getar 
soliche grosse hohe begirde in min hertze kummen, wanne ich wol be- 
kennende bin, das ich sin gar alzuomole unwirdig bin, und ich bin nüt 
würdig das mich das ertrich tragen sol; herre der meister, so ir dise 
wort mit munde redende sint, und were es denne das sü üch noch 
denne nüt in dem hertzen gantz werent, erschreckent nüt zuo sere und 
setzent üch selber eine buosse uf üch selber alse dicke es beschiht mit 
einer ruotenzuo slahende, und were es das es nüt wolte helfen und nüt 
abe wolte gon, so haltent es für eine bekorunge und Kdent es alse lange 
alse es got haben wil. Herre der meister, ist es nuo das ir dise ding 
anevohen wellent und ouch tuon wellent, so wissent das üch alles das 
in der zit ist.'nüt mag gehelfen denne eine zuo gründe grosse demuetige 
gotte gelossenheit in allen Sachen, es si sure oder suesse, es tuo wol 
oder we, also das ir mit worheit sprechen mügent : ach min herre und 
min got, were es denne din wille das ich in diseme lebende in diseme 
getrenge untze an den iüngesten tag leben solte, noch denne so wolte ich 
dir nüt abegon, ich wolte stete an dir bliben. Herre der meister, nuo 
bin ich in der gnoderi gottes wol bekennende das ir in uwerme her- 
tzen gedenckende sint, das dis gar eine swere harte rede ist die ich nuo 
zuomole mit üch geret han, und dovon nam ich vorhin urlop, were es 
das ir hinder üch würdent gonde, also der iüngeling tet, das ich denne 
keine schulde dran haben wolte. — Do sprach der meister : Ich habe 
noch in mime hertzen das mich dise rede eine herte rede dunket, do 
seist du rehte wor an. — Do sprach der man, Ruolmans geselle : Ir bo- 
tent mich das ich üch wisete und seite wie man zuo dem nehsten kerne 
do der mensche in der zit zuo kummen moehte; nuo weis ich keinen 
sicheren weg denne dem geworen bilde noch zuo gonde; aber, herre der 
meister , ich rote üch das ir üch nement eine zit zuo beratende, und be- 
rotent üch wol, was üch denne got git zuo tuonde, das tuont. — Do 
sprach der meister : Das wil ich tuon und wil luogen obe ich mich sel- 
ber mit der helfe gottes müge überwinden. 

Nuo noch dirre rede wart an dem nünden tage, do sante dirre meister 
noch diseme man und sprach zuo ime: Ach lieber sun, was habe ich 
grosser martel und stritendes und vehtendes tages und nahtes in mir 
gehebet, ebe das ich mit der helfe gottes darzuo kummen bin das ich 
den tüfel und min selbes nature überwunden habe, und habe ouch nuo 
von der gnoden gottes gantz und gar in mir das ich nuo ein kuene 
gemuete und ein gantz verwegen gemuete gewunnen habe, also das 

ich mit der helfe gottes froeliche nuo anevohen wil und ouch veste 
und stete dran bliben wil; wie we miner naturen beschehen sol, so 
'muos su es doch mit der helfe gottes liden. — Do sprach der man, 
Ruolmans geselle: Herre der meister, sint ir die wort noch geden- 
ckende die ich do zuo mole mit üch rette? — Do sprach der meister : 
Lieber sun, an stat do du von mir kerne do schreip ich sü von worte 
zuo worte an. — Do sprach der man, Ruolmans geselle: Herre der 
meister, das ir dis kuene verwegene gemuete in gotte funden habent, 
das wissent das ich des von gründe mins hertzen fro bin, und günne 
es üch rehte alse wol alse mir selber; nuo vohet rehte in dem nammen 
gottes ane. 

Und nam urlop und ging hinweg. Nuo dirre grosse meister der 
ving dise ding an und lies zuostunt alles das abe das er geheissen was. 
und ime geroten was. Nuo beschach es ebe das ein ior volles uskam, 
das der meister alse unwert in dem closter was worden alse wert er 
vormoles ie gewesen was, und darzuo ouch andern sinen heimelichen 
fründen und allen sinen bihtelüten, und wurdent ime alle sine frünt, 
heimeliche und unheimeliche, alse gar froemede alse obe sü in nie ge- 
sehen hettent; und dies geriet siner naturen we tuon, und das houbet 
das geriet ime vaste kräng werden, und des entsas er sich ouch aller- 
meist. Der meister sante noch dem manne und huop an und seite ime 
alle ding wie es ime ergangen was und wie vaste er sin krankete an 
aller siner naturen, und sprach sünderlingen das houbet, des bin ich 
aller übelest erschrocken. Do sprach der man, Ruolmans geselle : Ir 
süllent nüt erschrecken, ir süllent üch demuetikliche gotte lossen 
und wol getruwen, wanne wissent, es gefellet mir wol und es stot 
wol umb üch und wurt noch bas umb üch stonde werden; herre der 
meister, nuo wissent ir selber wol, wer uffe den gerehten weg kum- 
men- wil und die gewore Strosse gon sol, der muos iemer durch ettewas 
lidendes dem geworen bildener ettewas nochgonde werden. Herre 
der meister, nüt erschreckent, lont üch gotte, wanne wissent, mir be- 
schach ouch also; und ir süllent heimelich, die wile ir in disen din- 
gen sint, mit guoter spise der naturen zuo helfe kummen; und mir 
wart eine bühsse mit wurtzen gemäht, die sterkete mir das houbet, 
alse wil ich üch ouch eine heissen machen; aber wissent, ich lies mich 
alle zit mit libe und mit der seien gotte das er domitte tete was er 
wolte. — Do sprach der meister: Du heissest mich doch anders und 
sprichest, ich sülle mir selber mit guoter spise zuo helfe kummen. — 
Do sprach der man, Ruolmans geselle : Herre der meister, men sol 

got nüt versuochen; diewile ir in disen dingen in dirre krangheit 
sint, so gan üch got wol das ir der naturen und sünderlingen dem 
houbte zuo helfe kumment. Nuo lieber herre der meister, nuo nement 
got zuo eime helfer und gont nuwent für üch und gont froeliche, und 
lont üch gotte in allen dingen gar al zuo gründe in geworer grosser 
zuo gründe demuetikeit, und getruwent gotte und wartent der gnoden 
gottes, was denne got von üch haben wil, es si sur oder suesse, das ir 
dem mit siner helfe gnuog sint. Lieber herre, ich bitte üch das ir es 
durch gottes willen wellent tuon, und es nüt für übele habent wanne 
ich von einer ernestlichen sachen wegen enweg muos; aber were es 
das es beschehe das ir nüt abe woltent sin das ir mich haben woltent, 
so schickent an die stat zuo mir, do wil ich mich lossen vinden ; aber 
kündent ir üch geliden one aller creaturen behelf, das were das ne- 
heste. — Do sprach der meister : Ach lieber sun 3 nüt rede also, wanne 
wissest, ich mag din die lenge nüt enbern; wissest, es ist mir ein gros- 
ser trug und ein gros liden das du nuo von mir varn wilt ; aber sider 
du meinest es si eine soliche grosse ernestliche sache die got aneget, so 
sol ich mich dinne lossen und liden so ich aller lengest mag. — Do 
sprach der man, Ruolmans geselle : Herre der meister, sider ir nuo in 
der geischeln der ruoten gotes sint und üch darin mit willen geben 
hant, so wissent so sollent ir in bescheidenheit leben unde üch selber 
rehte tuon, und lont ich nüt turen; und dovon ir nuo von den crea- 
turen gelossen sint, ist es denne das ir üt bedoerfende werdent, so ver- 
setzent buecher für alse vil alse ir bedoerfent, und mit nute verkouf- 
fent keins zuo eigin, wanne ich versihe mich das ir sü noch vil wol be- 
doerfende werdent. 

Also nam der man urlop und schiet dannan; alse wurdent dem 
meister die ougen übergonde. 

DAS V1ERDE CAPITEL. 

Nuo do sich der meister wol uffe zwey ior in gar grossen bekorun- 
gen und in grosser versmehte aller siner guoten fründe und in grosser 
armuot, also das er siner buecher ein teil mueste versetzen, und ouch 
in gar grosser krangheit in aller siner naturen in grosser demuetikeit 
erlitten hatte, do beschach es des selben nahtes alse sant Paulus bekert 
wart, das in der selben nah.t in do anevallende wart die aller groeste 
gruwelicheste bekorunge die man erdencken kan oder mag ; und der 
wart er sünderlingen in aller siner naturen alse gar kräng, also das er 

nützuo mettin moehte kummen, und er bleip also sitzendein siner 
zellen und lies sich rehte zuo gründe gotte in gar grosser demuetikeit 
und one aller creaturen trost und behelf ; und do er in dirre grossen 
krangheit was, do wart er ouch gedenckende an das liden unsers her- 
ren und an sine grosse minne die er zuo ime geübet hette, und wart 
do sin selbes leben dargegen schetzende und wart gedenckende wie gar 
kleine es were und wie gar kleine minne er gehebet hette wider siner 
grosser minnen; und viel ime do ein gar grosser ruwein umbe alle 
sine verlorne versumete zit, und wart mit munde und mit hertzen 
sprechende: Ach barmhertziger got, erbarme dich durch diner gna- 
denlosen erbermede willen über mich armen sünder, wanne ich nüt 
würdig bin das mich das ertrich tragen sol. Also in disen worten und 
in disen gedencken wart, do hoert er alse sitzende und schoene 
wachende mit sinen liplichen oren das ein stimme der er nüt ersach 
sprechende was : habe nuo dinen friden und getruwe gotte der uf er- 
trich in menschlicher naturen wonende was, welen siechen er zuo dem 
übe gesunt mähte den mähte er ouch an der seien gesunt. An stat do 
dise wort nuwent wurdent gesprochen, do kam ich von miner sinne- 
lichpn Vernunft und ich enwuste nüt wie oder wo oder was es was oder 
war ich gezogen wart ; aber do ich wider zuo mir selber gelossen wart, 
do befant ich in mir selber das ich in aller miner naturen einer nuwen 
grossen kraft und einer starken froelichen kraft gewar wart, das ich 
soliches dinges bi allen minen ziten nie mer gewar wart, und befant ouch 
grosse liehtriche underscheide in mir der ich gar fro was und die mir 
vormoles alzuomole unbekantworent, und mich namgros wunder wie 
es mir ergangen were, und gedohte in mir selber : du kanst dich nüt 
vollen wol hie us gerihten, du solt rehte noch dem manne dime guoten 
fründe senden und solt ime dise ding sagen. 

Der man, Ruolmans geselle, was gehorsam und kam. Der meister 
huop ane und seite ime alle wise rehte also wie es ime in allen dingen 
ergangen ist. Do sprach der man, Ruolmans geselle : Dise mere habe 
ich von gründe mins hertzen gerne gehoeret; herre der meister, ir sül- 
lent wissende sin das ir nuo erst die gewore grosse gnode in gotte 
funden habent, und sülhnt ouch wissende sin das ir ouch nuo erst 
noch den oebersten kreften rehte berueret worden sint; und ir süllent 
ouch wissende sin, alse üch vormoles der buostabe toetende was, alse 
machet er üch nuo lebendig, wanne die heilige geschrift kummen ist 
usser dem heiligen geiste, und sider ir nuo von der gnoden gottes das 
lieht des heiligen geistes enpfangen hant, und ir ouch denne darzuo 

die heilige geschrift habende sint^ so wissent das ir nuo ein gar gros 
teil vor habende sint, und üch werdent nuo vil dinges gelütert und 
bekant durch die geschrift werdende, die üch vormoles unbekant 
worent. Herre der meister, ir süllent wissende sin das ir selber und 
ouch andere grosse pfaffen in der geschrift irre gangen sint, wanne die 
geschrift ist an manigen enden anezuosehende wie sü rehte alzuomole 
wider einander si ; der es denne in dem liehte der gnoden des heiligen 
geistes anesehende wurt, alse ir es nuo anesehende werdent, so werdent 
ir anesehende das es alles eins ist; und ir werdent nuo erst rehte. wise 
in der geschrift werden, und werdent nuo erst dem geworen bilde et- 
tewas gereht nochgonde werden, und süllent nuo wider anevohen zuo 
bredigende und uwern ebenmenschen zuo wisende und zuo lerende; 
und es ist nuo die-zit kummen das ir uwere guoten buoch herwider 
für süllent suochen, w T anne wissent, eine bredige wurt nuo nutzberre 
und werdent me menschen dervon gezogen denne es vormoles von hun- 
dert werent beschehen, wenne die wort die ir nuo redende werdent, die 
werdent gonde usser eime lutern reinen vasse, und die selben wort ouch 
nuo einer luteren reinen minnenden seien gar enpfegliche werdent 
sinde. Und wissent, alse vil menschen ir doher unwert sint gesin, hun- 
dert werbe alse liep und alse wert werdent sü üch habende me denne 
e sü üch ie gewunnent; und man wurt üch nuo erst gar sere vaste vil 
menschen nochlouffende werden , und dovon wurt üch nuo sünder- 
linge gar not tuonde das ir üch nuo in einer grossen demuetigen huote 
haltent, wanne ir wissent wol, wer der ist der einen grossen schätz 
het, das der gar not tuot das er sin gar vaste und gar gnote vor den 
dieben huete; wanne wissent das die diebe die tüfele gar sere erschre- 
ckende sint, so sü befindent das got einem menschen einen solichen 
schätz verlihen hat; und wissent, sü werdent nüt abelossende und sü 
werdent alle, ire kunst und alles ir vermügen dozuo tuon und werdent 
üch stetikliche nochgonde werden, und werdent besehende obe sü üch 
uwern schätz angewinnen und verstelen mügent, dovon so huetent 
vaste und ir mügent sin nüt bas gehueten wanne in swigender grosser 
demuetikeit. 

DAS FÜNFTE CAPITEL, 

Nuo dar herre der meister, alse .es nuo umb üch stot so ist nuo nüt 
me zuo tuonde das ich in lerender wise me zuo üch redende bin ; ich 
sol nuo groesliche begeren von üch geleret zuo werdende, und ich wil 

ouch nuo hie bliben untze an die zit das ich uwerre bredigen vil ge- 
hoere, und alse ir mir selber geseit habent das ir grosse nuwe kraft in 
der naturen und in der gnoden befunden habent, und ist es denne das 
üch got git zuo tuonde, so were mir gar liep das ir nuo ane vingent 
zuo bredigende. — Do sprach der meister : Wie wilt du denne roten? 
ich habe gar guote buecher für drissig guldin versetzet. — Do sprach 
der man, Ruolmans geselle : Die sent die wil ich üch von gottes wegen 
geben, und das üch harnoch überhübet, das ir das gotte gebent. 

Der meister loste die buecher und hies ussagen, er wolte an dem 
dirten tage bredigen ; und do das die lüte hortent sagen, do hette es sü 
gar froemede, und umb das unbilde do kam gar vil lütes dar. Und do 
der meister darkam und sach das alse gar vil lütes do was, do steig er 
eine leiter uf an eine hoehete das man in deste bäs geheren moehte, 
und do er doruf kam do tet er sine kutte für sine ougen und sprach in 
ime selber : barmhertziger got, ist es din wille so gip mir zuo tuonde 
und zuo redende das din aller liebester wille vollebroht werde. In dem 
aller hindersten worte so kummet ein weinen in den meister one alles 
sin zuotuon, und wurdent gar vil suesser minne trehen von sirien 
ougen vallende, und was der alse vil und wertent alse gar lange das es 
die lüte gar übele geriet verdriessen, also das ein mensche wart usruof- 
fende, und wart ruoffende : herre, wie lange süllent wir hie sitzen? es ist 
gar spote, und wellent ir nüt anevohen, so sagent es uns, so gont wir 
enweg. Der meister was selber wol bekennende das es spote was, und 
er wart sprechende : ach min herre und min got, ist es din wille, so 
nim mir das weinen abe und gip mir das ich dise bredige getuon, und 
ist es das du dis nüt tuost, so habe ich glouben das du meinende bist 
das ich noch nüt vollen gnuog zuo spotte worden bin; nuo vollebring 
dinen willen an mir alse du es haben wilt. Was ich rette, des weinen 
wart alles ie me und ie me. Do ich sach das es got also haben wolte, 
do sprach ich mit weinenden ougen : ach lieben kint, mir ist leit das ir 
alse lange gebeitet hant, wanne wissent, ich enkan noch enmag üch ein 
wort nüt gesagen. Die lüte stundent uf und gingent hinweg, und alle 
die stat wart sin vol mere, und wart do erst rehte aber zuo spotte und 
under alleme volke vernütet, und sprach das volk : nuo sehent wir wol 
das er rehte mitteinander zuo eime toren worden ist. Und sin selbes 
brueder in dem closter die verbuttent ime do erst gar strengliche das 
er nüt me bredigen solte, und sprochent zuo ime : ir schadent uns, 
wanne ir sint in uwerre froemeden wisen zuo gar kräng in uwerme 
houbete worden. 

DAS SEHSTE CAPITEL. 

Der meister sante noch dem manne und seite ime alle dise ding rehte 
wie es ergangen was. Do sprach der man, Ruolmans geselle: Herreder 
meister, gehabent üch wol und nüt erschrecken^ wanne wissent, es ge- 
stunt bi vil dinges noch nie so wol me umb üch, wanne wissent, got 
der wil nuo alzuomole uwer früht sin, wanne wissent, es ist zuo glou- 
bende das noch ein kleines verborgens blickelin einer stoltzheit in üch 
was, und das hat er ouch nuo in üch ertoetet in dem das ir zuo spotte 
an der hoehete unserme herren noch worden sint, und ir mügent die 
grosse gobe gerne von gotte enpfangen haben, wanne ich getruwe was 
ir verborgen süntliches in üch hattent das das nuo alles abe si, und ge- 
habent üch nuwent wol und lident es froeliche und demuetikliche, und 
nüt habent dis für eine froemede sache : wanne wissent, ich habe dis 
selbe me an lerern gesehen und befunden. Herre der meister, ir süllent 
disen trug dis crützes das üch got gesant het nüt versmohen, und ich 
rote üch das ir also bi üch selber fünf tage blibent und üch lident one 
aller menschen rede noch behelf, den fünf minnezeichen zuo eren, 
und wenne die fünf tage uskumment, so redent mit uwerm priol das 
er üch erloube eine bredige zuo eime closter zuo tuonde; wil es denne 
der priol nüt tuon, so sprechent das er üch denne versuoche und üch 
losse den bruedern in der schuolen vorlesen. Nuo dis beschach das er 
den bruedern in der schuolen wart vorlesende und las in so wol das 
sü alle gar gros wunder darobe noment abe der grossen goettelichen 
guoten lere die er in geton hatte. Nuo beschach es in dem cappitel das die 
brueder. überein koment men solte in versuochen und solte ime erlou- 
ben noch eine bredige zuo tuonde, und hiessent einen bruoder der 
solte bredigen zuo eime closter das er künden solte der meister wolte 
uffe den morgen do bredigen. Do der bruoder gebredigete, do sprach 
er : ich bin geheissen das ich üch künden sol der meister welle morne 
fruegen hie bredigen, aber beschiht ime alse ime nuo beschach, so sül- 
lent ir mich es nüt zihen, wenne ich es geheissen bin ; aber ich wil üch 
sagen das er uns sicher in unserre schuolen den bruedern alse guote 
grosse meisterliche goetteliche lere geton unde gelesen hat, das unserre 
brueder vil sint die sprechende sint, das wir in vil ioren so guoter goet- 
telicher lere nie gehortent; aber wie er üch duonde wurd, des enweis 
ich nüt. 

Des andern morgens wart, der meister ging zuo dem closter und 

ving die bredige alsus ane und sprach : Lieben kint, es mag uffe zwey 
ior sin das ich üch nit gebrediget habe, und die hünderste bredige die ich 
do tet, do seite ich von vier und zwentzig stücken, und mine gewon- 
heit die was in den ziten das ich vil latine worte rette und von vil 
stücken seite; das habe ich nüt me willen zuo tuonde; so ich latine 
wil reden, so wil ich sü reden do pfaffen sint die es verstont. Nuo 
sprechent ein Ave Maria umb gnode. Und sprach do : Lieben kint, ich 
habe ein wort genomen und do habe ich willen dise bredige do uffe zuo 
blibende, und das wort das ist : sehent der brütegoume kummet, gont 
us ime engegene. Dirre brütegoume ist Cristus und menschliche na- 
ture ist die brut. Ach lieben kint, nuo heissent wir alle Cristus brüte, 
und wir soltent ime gar billiche und gar mügeliche dem brütegoume 
engegene gon. Dergebreste ist unser blieben .kint, der gerehten Strossen 
der gerehten wege die dem geworen brütegoume engegene gont, die 
sint gar wueste worden und sint gar vaste verfallen; und wir gerotent 
ir nuo in diser ziten alzuomole gar lützel warnemmen; unde ist ouch 
der Strossen nuo gar vil do uffe vil menschen irrende sint, das men dem 
brütegoume nüt engegene get, aiseich üch mit der helfe gottes wol 
harnoch sagen sol; ich wil sin nuo geswigen, sin würde anders zuo vil 
und zuo lang. Lieben kint, sider wir nuo alle brüte geheissen sint, so 
ist es guot das wir nuo ettewas sagent wie die brut tuon sol das sie 
dem brütegoume engegene gange. Lieben kint, ein liebe guote brut 
die sol gar billiche bluede und schemmig sin und sol ouch gar billiche 
durch des brütegoumes willen miden alles das dem brütegoume wider- 
zeme ist, und das ist üppige ere dirre triegenden übel lonenden weite 
und der naturen wollust, es si in gemache, es si in allen den dingen 
die über redeliche notdurft sint; und so dis beschiht das die brut 
durch des brütegoumes willen versmohet und ufgeben hat, so vohet 
die brut ane erst dem brütegoume ettewas wol zuo gefallende ; wil aber 
disi brut dem brütegoume ettewas bas gefallende werden, so muos sü 
sich demuetikliche neigen und erbieten deme brütegoume, und muos 
mit munde und mit hertzen sprechende sin: ach lieber herre der brüte- 
goume, du bekennest alle hertzen wol, so spriche ich dai mit gantzem 
hertzen zuo dir das ich gerne und gewillekliche alles das nuo tuon 
wil 4as ich kan oder vermag das ich bekenne oder weis das dir liep ist, 
und wil dir ouch nütabegon und wil stete und veste an dir bliben. 
Nuo so dise gelübede die brut dem brütegoume getuot, so gerötet sich 
der brütegoume herumb keren und gerötet die brut anesehen, und 
heisset ir ein cleinoeter schenken, und das cleinoeter das ist das sü 

innewendig und ussewendig vol maniger hande bekorungen geschüt- 
tet wurt die er in solicher wise siner lieben brüte schenkende ist; aber 
ist es das es beschiht das die brut noch ettewas zart ist, so ist die brut 
sprechende : ach lieber herre der brütegoum, dis ist mir gar ein froe- 
mede ding und gar ein sweres ding zuo lidende, und ich bin gar sere 
voerhtende das ich es gar kume erliden mag; und dovon, lieber brüte- 
goum, so bitte ich dich das du mir es abenemmest. So sprichet der 
brütegoum zuo der brüte:' nuo sage mir, liebe brut, sol es die brut 
besser haben denne es der brütegoum gehebet her, und wilt du dem 
brütegoum engegene gon, so muost du ime iemer in ettelicher wise 
noch gonde werden, und das ist ouch gar billiche und gar mügeliche 
das eine brut iemer ettewas lidendes habe durch ires brütegoumes 
willen. Nuo so die brut alsus ires brütegoumes willen alsus hoerende 
ist, so erschricket die brut und sprichet : Ach lieber herre der brüte- 
goume, nüt zürne mit mir, wanne ich dir nuo gerne gehorsam wil sin, 
und verhenge nuo was du wilt über mich, das wil ich nuo gewillek- 
liche und gerne mit diner helfe durch dinen willen liden. Nuo so dis 
der brütegoum hoerende ist, so wurt ime die brut noch lieber denne 
sü ime vormoles was, und er schenket ir denne einen noch vil besseren 
und edelern schang ; und das ist das er ir schenkende ist das alle ire 
uebunge und alle ire wisen und alle ire werg und alles das sü getuot, 
es si ioch was es welle und wie guot es an ime selber ist, noch denne 
das ir das alles sament unschmeckliche und unlüstliche ist, und der- 
zuo das ir alle zit nüt enist in allen dem das sü getuot, wie guot es an 
ime selber ist, noch denne so duncket sü zuo allen ziten und zuo 
allen stunden wie sü domitte iren brütegoume erzürne, und darzuo 
das sü noch dirre zit ouch grosse pine darumb liden muesse. Und dar- 
zuo wurt sü von vil menschen verspottet, und alles ir leben vernütet 
und verahtet, also ebe es ein tore were. Nuo in disen dingen so wurt 
die brut an aller irre naturen gar kräng, das sü alle zit gedenckende 
ist, sü muesse sin sterben; und des erschricket die brut, wanne sü ist 
noch ettewas bloede und zart, und rueffet den brütegoume mit gros- 
seme erneste ane, und sprichet : Ach lieber herre der brütegoume, wie 
lost du mich alsus gestecken, und wissest ich mag dis mit nute erliden, 
ich muos sin sterben. So sprichet der brütegoume: Ach liebe brut, 
wilt du nuo dem brütegoume engegene gon , so ist es ouch zimmeliche 
und gar mügeliche das du dem brütegoume ettewas nochgangest, und 
ouch desselben weges ein teil alse er dir vorgegangen ist. Und sider 
nuo der brütegoume durch der brüte willen tot ist, und gar grosse 

martel und pine drü und drissig ior durch der brüte willen von rehter 
minne durch siner brüte willen erlitten hat, und ist den nüt gar zim- 
liche und gar mügeliche das sich die brut ouch von minnen woge 
untze in den tot? Wanne, liebe brut, wissest, hettest du gewore gantze 
getruwende minne zuo dime brütegoume, sü vertribe dir alle vorhte. 
So nuo dise brut dise wort vernimet, und so sü von irme brütegoume 
heerende ist, so wurt sü gar usser mossen bluede und erschricket zyo 
gründe gar sere übele von allem irme hertzen, und wurt mit munde 
und mit hertzen sprechende : Ach hertzelieber min herre und lieber 
brütegoum, ich bekenne mich nuo des zuo gründe gar wol das ich gar 
unreht gevarn und geton habe, und ich. bin sin gar übele erschrocken 
und es ist mir von allem gründe mihs hertzen gar usser mossen leit 
das ich mich dir nüt in eime getruwende untze in den tot gelossen 
habe. Und lieber brütegoume, ich wil dir nuo geloben was du nuo 
wilt, das ouch ich das wil, es si siech, gesunt, es si wol oder we, es si 
sterben oder genesen, es si was es welle, also wil ouch ich, und mins 
willen wil ich usgon und dir wil ich in geben und wil sin niemer me 
wider begern, und tuo nuo mit mir armen sünder in zit und in ewikeit 
was du wilt; wanne, lieber brütegoume, alse vil es an mir ist min 
halben, so bin ich nüt wirdig das mich das ertrich tragen sol. So nuo 
disen vesten gantzen demuetigen willen der brütegoume von der brüte 
hoerende ist, was tuot denne der brütegoume? In erbarmet die brut 
und schenket ir denne erst reht einen gar herlichen grossen edeln 
guoten schang ; und der hohe edele guote schang den er denne siner 
lieben brüte schenkende ist, das ist das er sü in allen dem getrenge 
und in allen den bekorungen und in allem dem grossen trucke lot 
liden gar vil und gar verre me denne sü noch ie geleit. Nuo dise brut 
ist anesehende des brütegoumes willen, und ist dise ding gewillekliche 
und gerne durch sinen willen lidende, und neiget sich gar demuetik- 
liche zuo dem brütegoume und ist sprechende : Ach lieber brüte- 
goume, es sol gar billiche sin alse du wilt und nüt alse ich wil; und 
ich wil dis schenken gerne durch dinen willen liden; es tuo wie we es 
der naturen welle, so wil ich es doch gerne von dir habende sin. 
Wenne nuo der brütegoume die brut in der ewigen wisheit alsus in 
diser wise und meinunge und willen wurt anesehende sin, so gerötet 
ime die brut gar usser mossen sere liep werden, und von rehter liebe 
so lot er sü in disem grossen schenkenden lidende in aller irre naturen 
alse lange dem brütegoume gehorsam zuo sinde, untze an die zit das 
sine liebe brut rehte alzuomole mitteinander schoene und reine worden 

ist und von allen sünden reine worden ist. Und sprich« denneder 
brütegoume : wol uf mine wol geverwete schoene brut, wanne du bist 
nuo one allen fleckenj und bist mittalle reine. Und so sihtsüdenne 
der brütegoume gar usser mossen früntliche und gar guotüche an. 
Nuo zuo dirre brunlouft so kummet ouch des brütegoumes ewiger 
vatter und sprichet : Wol uf mit froeiden, es ist zit men sol zuo kirchen 
gon; und nimet den brütegoum und die brut und fueret sü zuo kir- 
chen, vertruwet sü do zuo sammene, und verbindet sü do in alse gar 
grosser mehelicher minne zuo sammene, also das die minne also gar 
starg und alse gar gros und alse gar veste wurt, das sü weder in zit 
und in ewikeit niemer me gescheiden werdent. Zuo dirre brunlouft 
wurt der brütegoume sprechende : Lieber ewiger vatter, wer sol unser 
schenke zuo dirre brunlouft sin? So sprichet der vatter: das gehoeret 
dem heiligen geiste zuo; der sol es ouch tuon. An stat wurt so nimmet 
der grosse hohe erwirdige schenke und schüttet und schenket die brut 
alse gar voul überflüssiger grosser minnen, also das die brut wurt über- 
füessende von minnen und gar und gantz alzuomole in den brütegoum 
zerflüsset, also das die brut alse gar von ir selber kummet und alse gar 
von minnen trunken wurt, also das sü ir selbes vergisset und aller 
creaturen beide in zit und in ewikeit mit ir. Nuo dar lieben kint, der 
noch einer solichen brunlouft werbende were und so er danne darzuo 
kummet, so kummet er denne erst zuo dem gerehten geworen hochge- 
zit der hohen geworen gnodenrichen froeidenrichen brunlouft. Und 
diese brut ist denne eine gewore anebetterin worden ; wanne sü bittet den 
vatter an in dem geiste und in der worheit, und vindet ouch fride und 
froeide in dem heiligen geiste. Und zuo dirre brunlouft ist froeide über 
froeide. Und hie ist uf eine stunde me friden und froeiden denne alle 
creaturen in zit und in ewikeit geben moehtent. Und die froeide die die 
brut von dem hohen brütegoume enpfohende ist, die ist alse gar gros 
das sü keine sinneliche Vernunft begriffen noch erlangen mag. 

In disem worte so ist ein mensche usschrigende, und schrey mit 
einer grossen stimmen und sprach : Es ist wor, es ist wor, es ist wor. 
Und in dem selben so vellet es nider, rehte alse ebe es dot were. Do 
ruofte eine frowe und sprach: Lieber herre, hoerent uf, dirre mensche 
stirbet uns anders under den henden. Do sprach der meister: Ach 
lieben kint, nimet denne der brütegoume die brut und fueret sü mit 
ime, so süllent wir sü ime gerne lossen, aber swigent, ich wil es nuo 
ende machen. Ach lieben kint, lont uns alle zuo gotte in den himel 
rueffen und schrigen, wanne wissent, es ist uns gar wunderlichen er- 

gangen das wir alse gar dump doebig dorehte worden sint, das wir wol 
bekennende sint das wir alle brüte geheissen sint, und unser alse gar 
alzuomole lützel ist die sich durch ire nature wogen wellent irem brüte- 
goume noch, untze das sü ettewas befundent dis froeidenrichen hoch- 
gezites dirre grossen hohen froelichen brunlouft. Lieben kint, ir süllent 
wissende sin das men in disen hindersten ziten gar lützel menschen 
vindet die dem brütegoume gewerliche engegene gont, alse men in den 
alten ziten vil menschen vant, und dovon tuot eime iegelichen men- 
schen nuo not das er zuo ime selber sehe und darzuo sin selbes mit 
grosseme erneste war neme. Wanne wissent, die zit nohet und ist 
ietzent an hie ; die menschen die nuo lebent iemer verre me denne das 
merre teil, das die ougen hant und gesehent nüt, und hant oren und 
gehoerent nüt. Ach lieben kint, lont uns alle werben noch dirre froei- 
denrichen brunlouft. Nuo so dise brut von der brunlouft gescheidet 
und wider zuo ir selber gelossen wurt und sü befindet das sü wider in 
dem eilende dirre zit ist, so sprichet die brut in ir selber : Ach ich arme, 
bin ich aber hie; und wurt ettewas trurende. Aber ie doch so ist die 
brut alse gar bluede und alse gar schemmig und alse gar zuo gründe 
gelossen irme brütegoume, das sü in deheine wise getar gedencken 
noch begern ires brütegoumes, wanne sü gar wol bekennende ist das 
sü sin alzuomole unwirdig ist. Aber darumb lot es der brütegoume 
doch nüt, er gesehe zuo ettelichen ziten sine liebe schoene wol geval- 
lende brut, wanne er wol bekennende ist das sü nieman getoersten mag 
denne der brütegoume selb selber. Nuo lieben kint, nüt lont üch dis 
wunder haben das ich üch geseit habe wie die brut und der brüte- 
goume mitteinander redende sint. Lieben kint, es mügent alle men- 
schen nüt gelouben, es were danne ein mensche das des selben were, 
wie gar vil wunderlicher froemeder woertere die brut mit dem brüte- 
goume redende ist. Und dis vindent wir ouch in der geschrift, das die 
minnende sele dicke rette zuo irme geminneten, das die wort nüt vol- 
lekummene sinne hattent. Und das geschiht noch hüte dis tages wol, 
das die brut zuo irme brütegoume redende ist und der sü horte men 
spreche: Der mensch muos truncken sin oder dorehte. Nuo lieben 
kint, ich voerhte das ich es üch zuo lang habe gemäht. Nuo das wir 
alle gerehte gewore brüte werdent und das wir in gerehter grosser zuo 
gründe demuetiger gelossenheit dem brütegoume engegene werdent 
gonde, darzuo helfe uns der gewore brütegoume. 

Nuo do dise bredige uskam, do gie der meister in die kirche und 
sprach zuo stunt messe, und gap ettewie vil guoter kinde unsern her- 

3 



- 3 4 - 

ren ; aber do bleip dusse in dem hofe noch der bredigen wol uffe vier- 
tzig menschen also sitzende, und des hette der man wargenomen und 
do die messe uskam, do ging er zuo dem meister und seite es ime und 
nam in do und fuerte in hinus und lies es in selber sehen. Also die 
wile der meister messe sprach, do worent sü ufgestanden untze an 
zwoelf menschen die sossent noch do da. Also sprach der meister zuo 
dem man, Ruolmans geselle : Sage mir lieber sun, wie rötest du das 
wir mit in tuon süllent? Do ging der man, Ruolmans geselle, ie von 
einer zuo der andern, und ruorte sü ane und regete sü vaste, es half 
aber nüt, sü worent ane zuosehende alse obe sü tot werent gesin. Dis 
was dem meister ettewas froemede, wanne er sin vormoles nüt vil me 
gesehen hette, und wart sprechende zuo dem man: Sage mir lieber 
sun, wenest du obe sü tot sint? Do lachete der man, Ruolmans geselle, 
und sprach: Werent sü tot, so were die schulde uwer und des brüte- 
goumes; wie woltent ir sü denne gebessern? Do sprach der meister: 
Ehte der brütegoume mit mir in der besserunge lit, so sol es wol ge- 
bessert werden. Do sprach der man, Ruolmans geselle: Herre der 
meister, dise menschen sint noch hie in der zit, und mir were liep das 
ir dise closterfrowen betent das sü sü in iren vorhof an das warme 
Hessen t tragen, anders ire nature moehte wol ettewas kräng uflFe dirre 
blossen erden werden. Also beschach es das die closterfrowen gar hü- 
beschliche dotent und hiessent sü hinin an das warme tragen; und die . 
closterfrowen sprochent ouch : Herre der meister, wir habent ir ouch 
eine hinne in dem closter unserre frowen eine, der ist ouch also be- 
schehen und lit noch an einem bette do wir sü ane truogent, rehte in 
aller wise alse obe sü dot were. Do sprach der meister : Lieben frowen, - 
nuo lident üch durch got und nement dirre kinde war; und wenne 
eins wider zuo ime selber kummet, so bietent ime ettewas warmes, wil 
es es denne so gent es ime durch got. Do sprochent die frowen : das 
wellent wir gerne tuon. Also ging der meister und der man enweg und 
gingent in des meisters zelle; do wart der man, Ruolmans geselle, re- 
dende und sprach : Herre der meister, ich versihe mich das dise bredige 
gar vil menschen werde befinden, wanne ie eins wurt es dem andern 
sagende; herre der meister, und were es uwer wille so duhte es mich 
guot sin das ir dise kranken kint liessent eine wile also ruowen; wanne 
. wissent sü hant mit diser bredige eine lange zit zuo tuonde, und duhte 
es mich ouch gar guot sin, were es das es üch got zuo tuonde gebe, dasir 
den weltlichen lüten ouch eine bredige tetent, wanne es nuo in der 
vasten ist so gont sü ouch gerne zuo "bredigen, und ich geloube ouch 

das gar vil lütes dar kummende werde, volles von dirre bredigen 
wegen. — Do sprach der meister : Lieber sun, rötest du es denne so wil 
ich es rehte an samestage tuon, so ist es sancte Gertruten tag. — Do 
sprach der man, Ruolmans geselle: Was ewangelium ist uf den selben 
tag? — Do sprach der meister : Es ist das, das ein wip die ir e gebrochen 
hatte wart gefueret für unsern herren. Aber es si weler hande ewan- 
gelium es welle, so blibe ich doch nüt duffe; ich nime wol ein wort 
drus und blibe Wol ettewas do uffe und sage denne den luten einfeltik- 
liche iren gemeinen gebresten alse es got gebende ist, und es gange 
denne wie got wil. Und wissest, es moehte ouch denne gar wol be- 
schehen das mine selbes brueder werbende würdent das ich usser di- 
S2me closter mueste, wanne ich habe willen das ich weder ir noch nie- 
mans schonen wil; ich sage rehte einfeltikliche herus alse mirs got ge- 
bende ist, und solte ich darumb sterben, darumb wil ich es nüt lossen. 
— Do sprach der man, Ruolmans geselle : Wissent herre der meister, 
ich gloube nüt das es in vil hundert ioren nie me so not getet das men 
den lüten durch den munt die worheit seite alse es nuo in disen ziten 
tuot; und darumb ahtent nüt was druf vellet; sint ir nüt hie, so sint 
ir aber anderswo, got sol üch nüt lossen wo ir sint. 

Nuo der meister der hies an einer bredigen künden das er an sames- 
tage wolte bredigen, so were es sancte Gertruten tag. Nuo do der tag 
kam, do kam oüch gar vil lütes dar von aller hande volke die sine bre- 
dige woltent hoeren. 

DAS SUBENDE CAPITEL. 

Der meister der ving dise bredige alsus ane und sprach : Lieben kint, 
was sol ich sagen? Wir sehent und merckent alle wol das es in gar vil 
sachen gar alzuomole krengliche umb die cristenheit stot, und wer- 
dent wir' nüt anders tuonde, so wurt es noch soerglicher stonde wer- 
den. Und dovon zürne sin nieman das ich sagen wil; wanne wissent, 
das es alse gar not tuot das men uns die worheit herus seit, alse es in 
vil hundert ioren ie getet; und dovon so wil ich uns rehte alle in einer 
gemeinen wise rueren und wil niemant schonen, und wil rehte sieht 
one verborgene glosen herus reden was mir got zuo redende git; was 
mir darumb zuo lidende kummet, das wil ich gerne durch got liden, 
und was ich nuo zuomole nüt gesagen mag, das wil ich aber hernoch 
sagen ebe men mich lot. Lieben kint, der rede ist vil die ich nuo sagen 
wil, dovon so wil ich underwegen Ion das ich üch nüt von dem ewan- 

gelium sagen wil, noch von der lieben sancte Gertrute der tag hüte ist} 
und wil ouch kein latine wort reden das es deste kurtzer werde. Nuo 
dar üben kint, ich habe ein wort usser dem ewangelium von hüte ge- 
nomen und do uffe habe ich ouch willen zuo blibende, und das wort 
das sprichet alsus : unserme herren wart fürgefueret ein wip die hatte 
ir e gebrochen, und die.pharisey die meindent man soltesü versteinen; 
do sprach unser herre: wer one sünde si der werfe den ersten stein an 
sü; do gingent sü alle us. Nuo sagent mir lieben kint, und were es das 
unser herre nuo in disen gegenwertigen ziten zuo uns cristen menschen 
also sprechende were, ich gedencke do solte ouch gar lützel cristen- 
menschen bliben die nüt dorftent usgon. Lieben kint, ich wil an mir 
und an min selbes bruedern die hie ime closter sint anevohende sin. 
Nuo sagent mir, wie vil wenent ir das hie in unserme closter brueder 
blibent die nüt usgingent? Lieben kint, ich wil üch sagen, wir heissent 
arme brueder die des almuosen lebent; duont wir denne rehte in der 
bihte und in der bredigen? das bekennet got und der tüfel wol. 
Lieben kint, ich voerhte das unser gar lützel si die got in dem bihte- 
hoerende minnende und meinende sint, und sich selber keins denne 
minnende und meinende sint; und die sache das ist, das wir riche lüte 
gar vil lieber hant und sü gar vil lieber hoerende sint denne arme men- 
schen ; und das siht man daran wol : sitzet unser einer bi eime armen 
menschen und hoeret sine bihte, so kummet der portener balde louf- 
fende und sprichet: wol uffent balde, min herre oder min frowe ist hie, 
die wellent üch haben. Was tuont wir? wir stont ges winde uf und lont 
das arme mensche also in der bihte sitzen, und gont zuo den riehen 
herren oder frowen. Das wir aber dis tuont, was meinet aber das? es 

• 

meinet nüt ein arm leben, es meinet unser grit und unser stoltze hof- 
fertige ere die wir gar gerne hant, also das wir mügent sprechen wir 
habent vil richer guoter herren und frowen in unserre bihte, und 
geswigent armer guoter heiliger menschen. Nuo weis ouch got wol wie 
wir in der bihte mit disen riehen lüten lebende sint; wir soltent sü 
den rehten geworen cristenlichen weg wisen und lerende sin; so vin- 
dent dise riehen lüte alse gar vil behender glosen in der bihte, und dis 
helfent wir in denne decken durch irs guotes willen, und wir biegent 
die geschrift danne hin und har und vindent denne glosen und spre- 
chen!:: es müge wol mit der geschrift geston; wir liegent; es' stot nier- 
gent in der geschrift das men grit oder hoffart oder unküschikeit de- 
cken soloder erlouben mag; es ist alles valsch und des tüfels rot. Und 
wissent für wor, wir wisent üch durch uwers guotes willen, uns sei- 

ben vor abe, einen abeweg, und ouch üch mit uns; und wisent uns 
vor abe zuo vallende in eine tieffe gruobe und ir uf uns. Und darumb, 
ir riehen lüte, das ir zuo oeberst geligent, darumb so ist üch nüt vil 
deste bas. Und ist das sache, das üch uwer selbes sinneliche beschei- 
denheit zuo manigen ziten seit, das wir üch nüt den sichersten gereh- 
testen weg wisende sint und üch einen abeweg wisende sint, und ir 
uns den doch volgende sint. Nuo lieben kint, nuo soltent wir üch 
ouch uffe dem stuole in den bredigen den gerehten weg wisen und sol- 
tent üch mit kurtzen worten one glosen durch den munt die gerehte 
worheit sagen ; wanne wissent, die zit die ist hie das wir sin gar wol 
bedoerfende werent. Nuo sint wir lerer zuo disen ziten alse gar dump 
dorehte verzaget worden das wir medielüte voerhtent denne got. Und 
ist das sache, das es in disen ziten darzuo kummen ist, weler under uns 
ist der die worheit blos sagende were, das men den in keime closter 
gerne siht noch in gerne dinne het; aber ist es das sü in muessent dinne 
haben, so verhütet men ime aber bredigen; und so stot ouch denne 
zuo stunt ein anderre uf bredigende und widerret denne alles das dirre 
geseit hat. Ouch lieben kint, es stot krengliche umb uns, darumb wil 
ich der worheit nüt verswigen. Ich wil rehte allerhande menschen iren 
gebresten einfeltikliche sagen alse es denne got gebende ist; beschehe 
darumb was es welle, das wil ich gerne durch got liden. Nuo dar lie- 
ben kint, ich habe üch vil dinges geseit, und alse die wort hellende 
sint, so ist zuo gedenckende das ir mügent gedencken ich habe dise 
rede von mir und von minen bruedern alleine geret. Ir süllent wissen 
das ich es nüt also gemeinet habe; ich habe alle die zuo uns und mit 
uns gemeinet die do bihte hoerende sint und das gottes wort uffe dem 
stuole bredigende sint, es si pfarrer, lütpriester, geordente lüte; es si 
weler hande menschen es sint, den der gewalt geben und bevolhen ist, 
die habe ich alle in dirre rede gemeinet, rehte in aller wise alse wol 
alse uns. Nuo dar lieben kint, nuo solte ich üch ouch sagen von den 
bischoefen und von disen gewaltigen pfaffen die do vil kirchen uffe in 
tragende sint. Nuo gedencke ich das sü nüt hie sint; rede ich nuo nüt 
von in, so moehtent ir gedencken ich liesse es iergent umb, ich wolte 
ir schonen ; darumb so wil ich doch ettewas von in sagen, vil lihte 
wurt es in geseit, und das ist mir ouch nüt leit. Ich wil üch sagen, in 
welleme lande ein bistuom ist, dem lande ist der bischof zuo eime hou- 
bete und zuo eime hirten geben, der des landes und der lüte dinne hue- 
ten sol und warten solte und besehen das sü in cristenlicher ordenunge 
blibent; das men denne iemer blinde hirten hat, so ist es nüt wunder 

das die schof irre gonde werdent und sü die wolfe essende werdent. 
Ach lieben kint, was sol hievon vil geret ? . es ist guot zuo merkende 
was der meinungen ist. Nuo dar lieben kint, dise grossen gewaltigen 
pfaffen die vil kirchen uffe in tragende sint, das süllent ir wissende 
sin, das die noch gar vil me sünden uffe in tragende sint denne ein 
gerehter boeser diep uffe ime treit, wanne ein diep stilet eime andern 
menschen sin guot, so stilet und roubet dirre boese frevele pfaffe gotte 
sin guot, wanne alle kirchen gottes sint, wanne sü sint sin almuosen, 
wanne got der lihet sine kirchen niemanne wanne die es in sime dienste 
verzeren süllent. Und darzuo me : so dirre freveln pfaffen einre stirbet, 
was selegeretes lot er denne hinder ime? Er lot ein kranckes selegerete 
hinder ime, wanne er wiset sine erben rehte des selben weges den ouch 
er gevaren ist, wanne sine erben die nement das er hinder ime lot, do- 
mitte varent sü ouch rehte des selben weges, obe sü one widertuon 
alsus ersterbent. Wie soergliche es in disen sachen stot, do wer gar vil 
von zuo sagende. Nuo wer one sünde si, der werfe den ersten stein an 
sü. Nuo dar lieben kint, wir süllent ouch sagen von disen gemeinen 
weltlichen priestern, der leider gar vil under in gar frevelichen louf- 
fende und wandelnde sint. Lieben kint, es ist zuo voerhtende das dirre 
weltlichen priester ir ein teil gar in einem soerglichen lebende wonende 
und wandelnde sint; wanne wissent, weler priester in luoderige oder 
in einem unküschen lebende wandelnde und wonende ist, der priester 
der ist boeser denne Judas in der zit was do er got verriet. Und das 
wil ich üch wol bewern das es also ist, und ich wil üch drus bescheiden : 
Judas der was ein diep und was ein unküscher man und verriet got; so 
ist dirre priester, der het eine pfruonde die gottes ist, und darumb hat 
ime got die pfruonde verluhen das er sü besingen sol und erloubet ime 
das er denne sine notdurft rehte wol dovon' nemen sol, was zuo siner 
notdurft gehoeret, aber was überig do blibet, das ist gottes; wo er 
es denne anderswo hine git danne gotte, so stilet er gotte das sine vil 
boeslicher denne es Judas tet; wanne do es Judas tet, do was noch 
do kein gebot ufgesat in cristenem glouben, und darumb tuot dirre 
selbe priester noch me denne Judas tet, wanne dirre selbe priester der 
get dar und verspilet und verlüret gotte sin guot, und in vil und gar 
maniger hande wege vertuot er gotte sin guot, vil boeslicher denne 
es Judas vertet. Nuo fürbas me so get dirre priester der und mit den 
selben henden do mitte er got an gerueret het, mit den selben henden 
so rueret er ein wip unküschliche an; so get er denne her und küsset 
sü, und küsset ein wip durch das selbe tor do got alle tage durch gonde 

ist; so get er denne der und git dem wibe sin hertze das gottes solte sin 
und do got gar billiche und gar mügeliche inne wonen solte ; so get er 
denne der und git dem wibe sinen lip mitteinander der ein tempel got- 
tes solte sin, und brichet darzuo das das er gotte versworen hat und 
wurt gotte meineidig; und darzuo ouch so verrotet er got; und ist das 
sache, so er sich mit got solte vereinbern, so vereinbert er sich mit eime 
wibe; und dis tuot er nüt zuo einer zit alse es Judas tet, dirre sündige 
priester der tuot es ztfö manigen ziten; Judas der enpfing got nie denne 
zuo einem mole, und darzuo was er nüt verwihet alse ein priester nuo 
ist, so hette er ouch wip nüt versworen alse ein priester nuo het. Nuo 
luogent, lieben kint, obe ein solicl^er priester nüt boeser si denne Judas 
in den ziten was. Ich bin voerhtende das wir in disen ziten gar vil Judas 
habende sint, und die es dasint die süllent es durch got tuon und sül- 
lent gedenken an ir kranckes leben, und süllent sich bessern hieran ; 
das wissent, das tuot in rehte not. Lieben kint, es hat mich ein grosses 
wunder an wibesnammen das ir keine iemer getar so kuene gesin, das 
sü sich iemer keinen priester lot anerueren. Nuo dar lieben kint, sider 
nuo dise weltlichen priester boeser denne Judas geheissen sint, darumb 
bin ich oder priestere die geistliche heissent und in oerden sint, tuont 
wir das selbe das sü tuont, darumb sint wir nüt deste besser, wir sint 
noch boeser und sündiger denne sü; oder tuot es ein prelate, wie er ge- 
heissen ist, er tuot aber noch groesser sünde; duot es ein bischof, das 
ist aber noch vil merre sünde; duot es ein hobest, das ist rehte alzuo- 
male mitteinander yalsch und bcese; ie hoeher die wirdikeit der wihten 
an den menschen ist, ie groesser und ie swerer die sünden sint. Und 
tuot es eine gotergebene gewihete closterfrowe, das ist ouch gar swer- 
liche gesundet, wanne sü soltent zuo übe und zuo der seien rehte sin 
unserre lieben frowen; noch also denne unser liebe frowe eine gebe- 
rerin ist gesin, also hant ouch dise closterfrowen gelobet noch zuo 
gonde in aller reinikeit und das sü got alle zit geistliche in iren hertzen 
soltent gebern. Nuo dar lieben kint, wer ist hie one sünde? der aber 
one sünde si, der werfe den ersten stein an sü. 

Nuo dar lieben kint, ir weltlichen lüte, ir mügent gedencken ich 
habe uwer vergessen; nein ich, ir muessent ouch herfür, wenne ir sint 
rehte alse wol schuldig alse wir, aber nieman zihe es den andern, ieder- 
man besehe sin selbes hertze; ist ime denne reht, er gewinnet mit ime 
selben alse vil zuo tuonde das er wol anderre menschen vergisset. Nuo 
dar lieben kint, nieman zürne sin, wanne ich wil an dem aller oeber- 
sten gerihte anevohende sin. Nuo sagent mir, ir herren, ir weltlichen 

rihter, wie wol wenent ir gegen gotte dran sin? Ir wissent wol das ir 
nieman zuo üch an dasgerihte lossent sitzen, er si dennealt gnuogund 
habe ein euch wip, und das ist ouch reht; aber was der meinungen ist, 
das wissent ir nüt wol; wissent, es wart hievor mit grosser wisheit 
angesehen; wissent, die alten, die wisen, die sohent hievor in den 
alten ziten an das die iungen alse alt soltent sin worden das sü vorhin 
soltent geleret haben der kaiser reht, der künige reht und lantreht 
und lehens reht und der stette gewontieit; und rehte so denne ein man 
alt gnuog wart, hette er denne dise reht wol geleret und was er denne 
got voerhtende und biderbe, das men ime des gerihtes wol getruwen 
moehte^ so noment in die alten undjuisent in us und sattentin zuo in 
an das gerihte. Nuo das danne einer ouch ein euch wip haben sol, das 
wart ouch gemeinet das er sin hertze und sine sinne bi ime haben solte, 
und darumb das er nüt bedorfte sin hertze noch sine sinne noch kei- 
nem wibe gedencken wenne noch sime elichen wibe, die vindet er ouch 
alle zit doheime. Nuo dar ir herren die rihter, wie tuont ir ime nuo zuo 
disen ziten? Ir nement zuo üch lüte nochme gunste die sich wenig 
noch den rehten verstont; so nement ir lüte zuo üch an das gerihte die 
men wol bekennet das sü keine gottes vorhte habende sint, so nement 
ir lüte die men ouch wol bekennende ist den guot gar liep ist und es 
nement wie es in werden mag, es si reht oder unreht; solich guot das 
men an gerihte nimet, das verderbet ouch die gerihte; so nement ir 
ouch ebrecher zuo üch an das gerihte, und das ist ouch nüt reht und 
ist sünderlingen verbotten und das men alsusliche rihter setzet die 
wider got und wider reht lebende sint, dovon beschiht valsch unreht 
gerihte das got an allen den an dem iüngesten tage rechen wil, an allen 
die es tuont, wenne got der het selber das gerihte ufgesat und ist ouch 
sin; die denne usser sime gerihte ungereht gerihte machende sint, wie 
sol das got die lenge gestatten? Nuo dar ir herren die rihter, nuo habe 
ich an üch anegefangen, wanne ir das groeste hoeheste gerihte besessen 
hant; würdent ir üch nuo bessernde an uwerme grossen gerihte, so 
muestent sich die kleinen gerihte alle bessern, wanne ir wol gewalt 
über sü hant; und dovon ist die sünde alle uwer die an den kleinen 
gerihten beschehent. Ir rihter, es stot soergliche umb üch, ir bessernt 
es denne; wanne wissent, gerihte ist gegen gotte nüt ein klein ding, es 
ist gar ein soergliche sache, wanne got der hat gerihte und ebrechen 
und hoffart in der alten e gar groesliche gerochen und richet es noch 
hüte dis tages, wanne das wir alle sinnelos worden sint das wir der 
rochen gottes nüt warnemende sint. Lieben kint, ich wil üch sagen was 

in kurtzen ioren von eime ebrecher grosses wunders und Sünden beschach, 
und es ist nüt eine mere, es ist wor, wanne ich befant es selber. Ich wil 
üch sagen, do ich wol uffe mirife drissig ior alt was, do lag ich in einer 
stat zuo schuolen; in der selben stat do worent zwene iunge gesellen 
die gar liep einander hettent, und worent gar riche kouflüte, und alles 
das sü hettent das hettent' sü mitteinander gemeine;. und die hettent 
ouch zwey schoene wip und schoene kint, und die wip worent ouch gar 
guote gespilen ; und disen vier menschen den was gar wol miteinander,- 
und wenne sü heime worent so ossent sü allewege mitteinander; 
und wenne dirre koufman einre usser lan4e fuor, so befalch er dem 
andern sine kint und sin wip, sin hus und alles das er hette,. also gar 
worent sü einander getruwende. Nuo es beschach das ich dirre riehen 
lüte grosse kuntschaft und grosse heimelicheit gewan, also das ich gar 
dicke in iren hüsern was ouch bi in essen mueste; also wurdent sü 
mir alse holt und getruwetent mir alse wol, was sü heimeliches het- 
tent zuo tuonde, do woltent sü minen rot bi haben und wurdent mir 
frowen und man bihtende. Nuo do ich also wol ein ior bi inwasgesin, 
do sprach der wiber eine : herre, ich muos üch heimelich. haben, wanne 
ich üch ernestliche besprechen muos; und sü nam mich und fuorte 
mich an eine heimeliche stat und viel do zuo stunt nider und sprach 
sü wolte bihten; ich half ir wider uf und hies sü sitzen, und sü huob 
ane und sprach : herre, ich gibe mich schuldig das ich eine heimeliche 
grosse boese sünderin manig ior gewesen bin und muos darumb ein 
ewiger hellebrant werden ; und in dem selben worte da huob sü ane 
und wart alse gar vaste weinende das sü vor weinende ein wort nüt 
me moehte haben. Dis wart mich gar sere übele erbarmende und wart 
sprechende : ach liebe frowe, gehabent üch wol und tuont es durch 
got und lont uwer weinen sin, wir hant einen guoten erbarmhertzigen 
got, und sagent mir die sache die ir uffe üch hant, die mag kume so 
gros gesin, ich wil üch mit der helfe gottes derdurch helfen. Das wip 
kam wider zuo ir selber und huob ane und sprach gar mit betruebeten 
Worten : herre, ich gibe mich schuldig das Kettrinlin mine schoene 
dohter nüt elich ist, und das ich von vorhte wegen wol zuo nun molen 
unsern herren enpfangen habe also das ich dise ding in mir behuobund 
es noch nie gebihtete, wanne das ich es üch nuo bihte; und wissent, 
mins mannes lieber geselle der ist sin vatter; und ich wil üch ouch sagen 
wie es darzuo kam; es ist wol fünfaehen ior do was min man usser 
lande gefaren; alse ir selber wol wissent wie gar heimeliche wir under 
einander sint, do beschach es das mins mannes geselle bi mir wart 

sitzende, und wurdent gar heimeliche mit einander redende und wur- 
dent gar früntliche geberde miteinander habende, also das wir alse 
nohe zuosamene koment das ich zuo stunt ein kint wart tragende, 
und das ist min tohter Kettrinlin. Do sprach ich : liebe frowe, ich muos 
üch allerhande frogen, so kan ich üch deste bas geroten; nuo sagent 
mir, liebe frowe, hant ir sider üt me in solither massen mit ime zuo 
tuonde gehebet? Do sprach sü : ach lieber herre nein wir, ebe got wil, 
und wissent für wor, es berou uns beide alse übele, moehtent wir das 
eine mit tusent marcken gewendet haben, wirhettent sü derfür gegeben. 
Do sprach ich : sagent mir, weis er das uwer dohter sin ist? Do sprach 
sü : entruwent nein er, er weis anders nüt wenne das sü mins mannes 
ist; es weis ein mensche in der zit nüt wanne ir das ich es nuo gebihtet 
habe; lieber herre, nuo tuont es durch got und sprechent mir armen 
sünderin appelos und besetzent mir was ir wellent, das habe ich wol 
verschuldet und ich wil es gerne liden, und gent mir denne ouch rot 
und weg und wise wie ich nuo min ding anegevohe. Do sprach ich : 
frowe, nüt erschreckent, wanne ich sol üch noch keinen appelos spre- 
chen, ir tuont denne e das ich üch roten wil. Do sprach sü mit flies- 
senden ougen : so tuont es durch got und gent mir rot wie ich min 
ding anegevohe oder wie ich tuon sol. Do sprach ich : so rote ich üch 
das ir etteliche wege vindent das es uwer man befinde, so were denne 
guot darzuo zuo rotende. Do wart sü noch me weinende und sprach : 
das mag mit nute sin, ich bekenne minen man wol in der mossen und 
befünde er es, er tote in zuo stunt oder aber er in, und er tote ouch 
mich danne darzuo, und so befünde es denne ouch alles das in der 
stat were. Do sprach ich : mag denne das nüt sin, so tuont aber alles 
uwer vermügen dozuo und redent mit uwerme manne das er die tohter 
in ein closter tuo, und sprechent ir habent sant Kettrinen die tohter ge- 
lobet das sü kusch und reine sülle bliben, und redent vil mit ime und 
bittent in dicke und kumment in zuo vil stunden an mit bette und bit- 
tent in mit grosseme erneste das er üch uwer gelübede stete habe und 
sprechent, es gange üch mit den andern kinden deste bas, und tuont 
dis mit erneste, so wil ouch ich es mit erneste an in kummen, wanne 
wissent, blibet sü husse, was sü denne erbet das ist alles mit unrehte. 
Nuo beschach es das das wip mit dem man redende wart, und wie vil 
sü redende wart so gap er ir alles guote rede und verzoch es ir, und 
det es doch nüt. Ich wart ouch selber mit grosseme erneste dervon re- 
dende, do lachete er sin und wart rosende mit mir und wart spre- 
chende : herre, was rotent ir mir? sagent mir, woltent ir das ich eine 

soliche schoene tohter in ein closter tete ? Und lachete und sprach : ir 
mdgent üch selber wol dinne meinende sin das sü eht üch würde. Nuo 
do ich und das wip wol ein halbes ior versuohtent mit grosseme er- 
neste und nüt helfen wolte, do sprach das wip : wie rotent ir nuo das 
ich tuon? Do sprach ich : ir muessent iemer ettewas selber gedencken 
wie ir oder aber ieman anders mit ime gerede das sü in ein closter 
kumme; mag aber das nüt sin, so muessent ir aber etteliche wege vin- 
den, und da vindent ir wol etteliche wege und wisen das es ime hübe- 
schliche geseit wurd das er es nüt alse herte ufnimet alse ir wenent, wanne 
wissent, gebe er ir einen man, so weis ich denne erst nüt wie irdenne tuon 
soltent, wanne wissent, ich kan üch in disen dingen nüt wol appelos 
gesprechen das ich üch entbinden mag. — Nuo do sich dise ding ge- 
rietent verziehen, do beschach es das dise zwene guote gesellen wur- 
dent mitteinander redende und koment einer früntschaft sü zwene al- 
leine überein, und hette der eine einen iungen sun und noment den 
und gelobetent ime die schoene tohter, und santent noch iren fründen 
und leitent sü ime noch do des selben nahtes zuo. Also beschach es das 
ein bruoder bi siner swester wart sloffende, und gewunnent die zwey 
alse gar liep einander das ich von solicher grosser natürlicher liebe nie 
me gehorte sagen; und das vindet men wol in natürlichen sachen ge- 
schriben ie noher zwey einander anehoerende sint, ie groqsser die liebe 
und die früntschaft wurt. Und do ich dis grosse süntliche unreht 
anesach, do erbarmete es mich gar sere und wart mit ietwederme mit 
sunderheite redende und versuohte das zuo manigen ziten obe men sü 
in deheine wise moehte von einander geton haben. Was ich versuohte 
es half alles nüt, die liebe was zuo gar gros das mich nüt duhte das sü 
ieman voneinander gescheiden moehte, es tete denne der tot. Nuo do 
ich dennan wolte varn, do lies ich sü gros kindes. Nuo do ich dannan 
wolte, do wüste ich nüt wie ich mit der Sünderin, der ebrecherin tuon 
solte, und ich sprach zuo ir : liebe frowe, ich mag vor gehorsami nüt 
me hiebliben, ich muos enweg, und wil üch sagen, ich rote üch in allen 
truwen an den erbern bruoder dem ir dise ding wol in bihte mügent 
sagen also mir; die wile ich denne nüt hie mag sin, so habent ir doch 
rot die wile was üch anegonde ist. Also schiet ich von dannan. Wie 
übele es in sider ergangen ist, das schreip mir der bruoder, do were 
noch gar vil von zuo sagende ; es wil zuo lang werden, wir süllent es 
underwegen Ion. — Nuo dar lieben kint, sider ich dasselbe selber befun- 
den habe und wol weis das es also beschehen ist, was mag denne an 
manigen enden in der zit brueder bi swestern und vettern bi muo- 

men sloffende sin ! Und würde es zuo lange nütj ich wolte üch ouch 
wol beweren wie ouch in solicher ebrechender wise ein vatter bi siner 
dohter sloffende ist. Lieben kint, nuo gedenkent selber was heimelicher 
grosser sünden von ebrechende beschehen mügent; wissent, ebrechen 
ist eine grosse got hassende sünde die er gar sere hassende ist; wanne 
wissent, lieben kint, ein ebrecher oder eine ebrecherin, wissent der ist 
eins boeser danne ein diep oder ein roubör; ein rouber der beroubet 
einen menschen, so stilet der diep einem menschen; sage ane du 
ebrecher oder ebrecherin, so tuost du gar vil me so du dine e brichest, 
wanne got het selber die heilige e ufgesat, und darumb so ist sü ouch 
gottes, und got der verbindet zwey elüte alse gar vaste zuosamene in 
aller truwen, also das sü ein lip heissent und also das sü keine un- 
truwe niemer nie einander getuon süllent; nuo dis gelobent sü gotte 
zuo beiden siten stete zuo habende. Nuo ein diep der stilet eime andern 
menschen das sine, so beroubet ein rouber einen andern menschen, so 
tuot der ebrecher oder ebrecherin gar vil me, wanne er wurt an gotte 
meineidige so stilet er gotte darzuo das sine, so beroubet er got, wanne 
got der hat die heilige e ime selber ufgesat das sü sin sol sin und das 
sich die menschen in grosser truwen und in grosser heilikeit süllent 
manigvaltigen, und in solicher meinunge das sin riche erfüllet würde. 
Nuo der lieben kint, ist es nuo nüt groesser das ein mensche gotte das 
sine mit ebrechende stilet und roubet denne das ein mensche das ander 
beroubet und stilet? Ach lieben lüte, nement zuo üch selber war, 
wanne es ist gar eine grosse sünde ebrechen ; wanne wissent, solte ich 
alle die stücke sagen die von ebrechende beschehent, ich hette bitze naht 
genuog zuo tuonde ; nuo habe ich es one das zuo lang gemäht. Lieben 
kint, ich solte noch sagen von der hoffart und von den gritigen menschen, 
und von den rittern und iren genossen und iren wiben, und ouch von 
den antwerken und iren wiben; nuo hant wir zites nüt. Wissent , ich 
habe noch gar vil dinges vor handen, ist es das men mich me lot bredigen, 
die noch alle herfür muessent. Nuo lieben kint, dovon ich nuo nuwent 
von ein teil menschen geseit habe, darumb sol nüt eins dem andern die 
schulde geben, wanne wissent, wir sint alle schuldig heran. Nuo wer ist 
hie one sünde? ist aber hie ieman one sünde, der werfe den ersten stein 
an sü. Ach lieben kint, uns tuot not alse es nuo in der zit stot das wir 
uns alle bessernde sint, wanne wissent, ist es das wir uns nüt bessernde 
sint, so moehtent die wol geleben die nuo vor mir sitzent, das got noch 
grosse froemede trücke über uns verhengende würde. Nuo stont uf in 
gottes nammen und bettent ein pater noster und ein ave Maria. 

Nuo do dise bredige uskam, do wart allerhande volk in der stat gar 
vil sagende von dirre bredigen, ein teil ruemde sü , so schalt sü ein teil, 
aber das merre teil ruemde sü und sprochent, er muos ein gcettelich 
biderman sin, er schuhet nieman, er seit von ime selber und von ieder- 
man die worheit. Und noch der bredigen zuo stunt wart, do gingent 
sin selbes bruedere zuo cappitel und koment überein das sü ime zuo 
stunt bredigen verbuttent, und wurbent ouch zuo handen an darnoch 
das sü in gerne versendet hettent. Und dis wurdent die besten und 
die gewaltigsten in der stat gewar, und gingent in das closter und botent 
die brueder das sü den meister me liessent bredien und was sü mitte 
meindent das sü ime bredien verbotten hettent. Do sprochent sü : Er 
verlüret uns alle unser guoten frünt. Do sprochent die gewaltigen : Ir 
hant in dirre stat keine bessern frünt die üch bas geroten und gehelfen 
mügent denne wir; sagent ane, liebe herren, zürnent ir das er üch ge- 
rueret het? nuo hat er uns doch alse wol gerueret alse üch und zürnent 
sin nüt; ir soltent einen solichen man alse er ist har kouffen, wanne er 
getar aller hande volke die worheit gesagen, und schuhet ouch nie- 
man daran, und das ist ouch reht. Also wurdent die herren von der 
stat geeret das der meister bleip und wart me bredigende. 

DAS ACHTE CAPITEL. 

Und darnoch wart der meister aber gebetten von den weltlichen ta- 
ten das er in noch eine gemeine bredige tuon solte; do sprach der 
meister : Wil es danne got so wil ich es gerne nuo an sunnentage noch 
deme ymbisse tuon. Und das was der selbe sunnentag in der vasten 
do es Judica was. Nuo do der tag kam, do kam gar usser mossen vil 
lütes dar. Nuo der meister kam ouch dar und ving die bredige alsus 
ane, und sprach : 

Lieben kint, dis ewangelium das hüte von dem tage ist, das ist das 
unser herre sprach zuo der schare der iuden priester: wer bestrofFet 
mich under üch von keiner sünde wegen ? ob ich üch die worheit sage, 
warumb geloubent ir mir danne nüt ? Der von gotte ist der hoeret das 
gottes wort, darumb hoerent ir es nüt, wanne ir us gotte nüt ensint. 
Lieben kint, das ewangelium ist lang. Nuo getruwe ich, uwer vil ha- 
bent es wol hüte von uwerme lütpriester gehoeret; und davon so wil ich 
es underwegen lan das die bredige deste kürtzer werde. Lieben kint, nuo 
rueffent die muoter aller erbermede ane umb gnade und sprechent ein 
aue maria. Nuo dar liebe kint, nuo ist der tag hüte das men solte gar 

billiche anevohen von dem lidende unsers herren zuo sagende; nuo 
habe ich alse gar vil zuo redende das ich es nuo zuomole nüt getuon 
mag, wanne uns tuot gar not das men uns von unsern süntlichen ge- 
bresten sagende si. Aber lieben kint, fueget es got, so in der wuchen 
wurt, so wil ich üch eine bredige tuon von dem heiligen sacramente und 
wer zuo sol gon oder nütj und was die menschen hindert die do nüt zuo 
süllent gon. Lieben kint, so wil ich üch darnoch ein bredige tuon al- 
zuomole von dem bittern strengen lidene unsers herren. Nuo dar lie- 
ben kint, nuo mag ich nuo gereden, ich muesse denne die gemeinde 
mit nammen nennen, und davon die es nüt anegot die soellent sich sin 
ouch nüt anenemen, und soellent gotte dancken das er sü dervor behuot 
hat; die es aber aneget und schuldig darane sint, den tuot gar not das 
sü es abe lont und sich besserent. Nuo dar lieben kint, es ist ein ge- 
meines wort und ist ouch wor das wir sprechende sint : Adam und Eva 
die totent gar unrehte das sü dem tüfel volgetent und gottes gebot 
übergingent. Ach lieben kint, der es nuo rehte war nimet, was vindet 
man denne nuo Adam und Eva! Lieben kint, ir süllent wissende sin 
das es in disen ziten darzuo kummen ist das ein freveler ritter und sin 
hoffertiges freveles wip gar und gar verre me tuont danne Adam und 
Eva dotent. Eva die volgete dem tüfel und brach das gebot; Adam der 
sach das wip ane und wolie ir gevallen, und darumb so brach er ouch 
das gebot ; darumb das sü dis eine gebot brochent, darumb so sluog sü 
got usser deme paradise; und das eine gebot räch got so sere das er 
nohe uf fünf tusent ior niemen in sin rieh wolte lossen, Adam und Eva 
und alle ire nochkummen muestent in der vorhellen beiten untze an 
die zit das sü der ewige vatter mit sime eingebornen süne loesen mueste. 
Lieben kint, ich weis nüt anders denne das Adam und Eva ie kein ander 
grosse sünde me getetent, danne das sü dis eine gebot brochent; und 
het dis eine gebot got alse gar groesliche gerochen, so bedoerfent dise 
hoffertigen ungeberdigen in vil sachen frefeln wip Eva nieme me ge- 
scheiten. Wanne wissent, blibent dise wip in dem selben tuonde alse 
sü nuo lebende sint, so enweis ich nüt wie es in ergon sol, wanne sü 
brechent nüt zuo einem mole die gebot, sü brechent sü in gar vil sachen 
und zuo manigen ziten und stunden, und dis tet Eva nuwent zuo einem 
mole und was ir do zuo stunt leit, und tet es ouch nüt me danne zuo 
einem mole. Ach ir armen liebalosen hoffertigen frevelen wip, tuot es 
durch got und lont abe, sider das ir wol sehent das es got an Eva alse gar 
strenge gerochen hat und es noch alle zit hie in der zit richet, und das be- 
findent ir wol so ir kindes in erbeiten gont. Ir lieben zarten frowen, lont 

abe, wanne wissent, ir wandelent anders gar alzuomole unsicherliche 
und gar soergliche, und es ist gar schedelich das wir bihter es üch ver- 
hengent, und es stot umb uns bihter alse soergliche alse umb üch, und 
uwern elichen mannen noch herter, den selben mannen die alle zit 
Adame noch volgende sint, und das wip ansiht und ir das gestattet und 
verhenget, das sü zuo gar vil ziten Eva wirt. Darumb du Adain, hette 
dir got nüt befolhen das du für Eva das gebot zuo vil ziten solt lossen 
brechen, got der hat dir für Eva alsus bevolhen das du ir hueten solt, 
und soltest ir alse vaste hueten also das du sü kein gebot liessest bre- 
chen^ so sihest du sü an und hilfest ir darzuo. Sage ane du man, wa- 
rumb detest du denne nüt wider got und brechest das gebot gottes zuo 
iedem mole alse es Adam nuwent zuo einem mole brach ? Ach lieben 
kint, ich voerhte das wir in disen ziten gar vil man und wip habende 
sint den die bihter got iores gebend und ich voerhte das ir gar vil wurst 
gevarent denne Adam und Eva gefaren hant. Und es ist darzuo zuo 
voerhtende das ir maniges an sime ende verzwifelt und ewekliche ver- 
loren wurt; wanne wissent das die tüfele gros werp und gros tuon an 
eins solichen weltlichen menschen ende habende sint, wanne sü habent 
ime alle sine sünde gar swerliche für. So ist der mensche alle sine zit 
mit der triegenden weite umbgangen, und dovon so ist ime der tüfele 
listige boese behendikeit gar alzuomole ünbgkant. Ach lieben kint, die 
sich haran schuldig wissent, die süllent sich gar billiche vor gotte und 
vor der welte^schammende sin und süllent sich bessern; wanne wissent, 
das ich wol weis das sich heiden und iuden abe uwerme lebende er- 
gernde sint. Der heiden so er hoeret sagen das beide man und wip alse 
gar schemmeliche und alse gar schentliche mit iren kleidern gonde sint, 
so habe ich die gehoeret sagen die es von heiden selber gehoeret hant, 
das die heiden sprechent : cristenmenschen moegent vil lihte nüt rehte 
menschen sin, darumb sü alse viheliche gont; darumb mügent sü ouch 
wol ettewas vihelicher art an in habende sin. Lieben kint, so wissent 
wir alle wol das iuden in unsern landen hie under uns wonende sint, 
und sü sint gar dicke von unserme munde hoerende das wir got alse 
gar übele mit verswerende handelnde sint. Nuo ist mir dicke geseit und 
darzuo habe ich es ouch selber von iuden gehoert, so ich selber mit 
in ettewenne rette von unserme cristen glouben, das sü denne zuo 
ettelichen ziten sprechende worent : soltenü wir das glouben, das der 
unser got solte sin den ir sagent er si uwer got? wir gloubent das, und 
were er uwer gewaltiger got er verhinge üch nüt und gestattete üch 
ouch nüt das ir in alse gar dicke und alse gar vil und alse gar zürne- 

liehe handelnde und verswerende werent; und were er got, er litte nüt 
solicher dinge. Lieben kint, dis habe ich selber von iuden gehoeret; 
und dovon ir swerer, ir tuont gar unrehte; wanne wissent, got der en- 
lot nüt er richtet es swerliche hie oder aber doert do es gar sure erarnet 
muos werden. Nuo ir wibes namme, das ir alse gar schemmelich schent- 
liche mit uwern kleidern gonde sint ; wissent, got der gestattet es ouch 
die lenge nüt , er lot nüt er wurt es ouch groeslichen an üch rechen ; 
war hant ir uwer schemmige grosse guote wibes geberde geton? wie 
hat sü der tüfel sogar enweg! Wissent, es ist zuo voerhtende das got 
wirt uwer verschammetes süntliches leben groesliche an üch rechende 
werden; wanne unser herre sprach selber: siht ein man ein wip ane 
oder ein wip einen man und wurt eins des andern begerende, so ist je- 
zent an die unküschikeit vollebroht. Nuo dar ir wiber, war sol nuo ein 
man sin ougen tuon? wissent, es stot umb üch zuo beiden siten gar soerg- 
liche. Nuo dar, nuo scheltent ir alles Adam und Eva umb das das sü 
nuwent das eine gebot brochent und was in do zuo stunt untze in iren 
tot leit. Nuo süllent ir Adam und Eva gar billiche unbescholten Ion, 
wanne es ist leider zuo voerhtende das ir die gebot gottes manigwerbe 
und zuo manigen ziten brechende sint. Nuo dar lieben kint, nuo habe 
ich an dirre bredigen noch nuwent mit nammen genant die ritter und 
ir wiber. Das süllent ir wissende sin das ich es nüt also gemeinet habe, 
wanne ich habe sü nüt alleine gemeinet ; ich habe ouch alle die zuo in 
gemeinet die obe rittern sint und ouch die die under ritjprn sint, alse 
kouflüte und ire wiber und antwerglüte und ire wiber; mit kurtzen 
Worten, ich habe alle die gemeinet die hie ane schuldig sint, es si weler 
hande menschen es welle die an diseme süntlichen lebende schuldig sint. 
Lieben kiht, es ist ouch zuo voerhtende das men ouch vil menschen 
vindet die also lebent und cristen nammen habent; und sterbent sü in 
dem selben lebende do sü nuo inne wonende sint, sü geforent wurst 
denne iuden 3 wanne ein iude weis anders nüt denne das er wuochern 
sol das er gisset; so weis der cristenmensche wol das es unrehte ist und 
tfiot es dpch, do vert er under den iuden; ich meine soliche menschen 
die vor der weite nüt wuocherer heissent, aber sü sint in der worheit 
vor gotte wuocherer geheissen. Lieben kint, hie sint alle die gemeinet 
die do ungerehte widerkoeffe habende sint. Lieben kint, ich gedencke 
gar wol das es noch do gär ungewoenliche was widerkoeffe zuo kouf- 
fende und ir was ouch noch do in den ziten gar lützel; und die selben 
widerkoeffe die in den ziten worent, die worent ouch gar luter einfeltig 
und ouch gar goetteliche, das ich selber in den ziten erloubete wider- 

koeffe zuo kouffende; und wil üch ouch sagen wie ich sü und in weler 
wise ich sü erloubete. Do koment in den selben ziten gar erber ltfte 
zuo mir gonde und brohtent mit in erber lüte von dem lande, und 
sprach denne ein erber man zuo mir : lieber herre, wie rotent ir? ich 
habe umb disen man zuo eigin kouft gelt uffe sinen guetern; nuo ist 
er zuo mir kummen und bittet mich das ich es durch got tuo und in 
den brief losse schriben, und were es das ime got hülfe das er es wider 
kouffen moehte, das ich es ime denne durch got widerumb gebe zuo 
kouffende, so sprach ich zuo dem biderman: Nuo sagent mir, meinent 
ir üt anders dinne denne durch got? Sprach denne der biderman: en- 
truwent nein ich; was solte ich anders dinne meinen? mich erbarmet 
das sine guoter ewikliche gegen mir und minen erben verbunden mues- 
sent sin ; ich hette es anders vil lieber zuo eigin alse ich es ouch kouft 
habe. Lieben kint, in solicher wisen erloubete ich widerkoeffe in den zi- 
ten ettewie dicke. Nuo luogent, lieben kint, wie gar einveltig luter 
goetteliche die ding hievor wurdent ane gefangen ; nuo habent wir sü 
mit unserme gritigen hoffertigen lebende alse gar umbgekert und ge- 
velschet das es vor gotte me dennei halbes wuocher ist worden, und die 
schulde ist guoter mosse der bihter schult; und ist das sache das wir 
bihter es verhengent. Lieben kint, ich wil üch sagen warzuo es in di- 
sen ziten kummen ist; ich wil üch sagen: es ist in gar kurtzen ziten 
beschehen das ein burger zuo mir kam und sprach : Lieber herre, gent 
mir rot wie ich tuon sol; wanne wissent, ich und min wip und mine 
kint die habent nüt vollen wol unser notdurft, und ich habe gedoht das 
ich gerne unser eigen gueter wolte verkouffen und wolte widerkouffe 
mitte kouffen ; nuo wil ich es nüt tuon one uwern rot ; und rotent ir mir 
es, so wil ich es rehte anevohen und wil es tuon. Do sprach ich : das 
rote ich üch nüt und widerrote es üch alzuomole in allen truwen. Do 
sprach er : So habe ich nüt den vollen alse men nuo in der weite lebende 
ist. Do sprach ich: So wissent, tuont ir es denne, das ir denne groes- 
liche wider got tuont; wanne ir vellent in drige wege in totsünde; ein 
weg der ist : Kouffent ir widerkoeiffe alse sü das merre teil nuo kouf- 
fende ist, so ist es vor gotte mit wuocher verrauschet, das ist totsünde. 
Duont ir es denne, so meinent ir grit dinne, das ist ouch dotsünde; so 
meinent ir denne ouch dinne das ir und uwer wip und uwere kint alle 
der weite noch deste me moehtent geleben, und da meinent ir hoffart 

inne, und das ist ouch totsünde. Unde solte ich üch das roten, ich wi- 
derrote es üch in aller goettelicher truwen und rote üch das ir also bli- 
bent und lebent mit deme das üch got verluhen het, und lebent der 

alten christenlichen wisen noch und danckent gotte der sol es üch schü- 
tzig machen das ir denne rehte gnuog habent. Und wissent , und vol- 
gent ir mir das sol üch zuo libe und zuo der seien ewikliche nütze und 
liep werden. Do sprach er : Lieber herre, got lone üch das ir mir alse 
guoten rot geben hant, wanne ich habe rehte willen das ich nuo varen 
wil Ion und wil üch volgen. Nuo luogent, lieben kint, warzuo es in 
disen ziten kummen ist. Ir süllent wissende sin das ich befant das dirre 
selbe biderman in dem selben iore zuo eime andern lerer was gangen, 
und der hette es ime erloubet, und verkoufte alle sine guoten eigin guo- 
tere und koufte alles widerkoeffe mitte. Lieben kint, wir bihter ma 
chent üch die wege gar wit, und wissent doch in der worheit das es nüt 
also ist. Die wege die sint enge. Lieben kint, es ist ietzendan darzuo 
kummen das die cristenheit mit gar wenig sachen umbegonde sint die 
vollekummenliche luter und gereht sint; das ist ouch groesliche zuo 
klagende. Lieben kint, men vindet in disen ziten gar vil blinden leiter, 
und ist denne das ein blinde uffe den andern vallende wurt, so vil ist 
in beiden deste wurst. Lieben kint, huetent üch, es tuot üch not, 
wanne früntschaft miete die ist uns in disen ziten gar liep worden. Lie- 
ben kint, das ich üch also die worheit durch den munt sage, do erger 
sich nieman abe, wanne ich muos es tuon, und wil üch sagen wie mir 
zuo einen ziten beschach, mir viel zuo einen ziten gar vaste in, ich solte 
über mer varen und solte min liplich leben durch got wogen und solte 
do bredigen und solte mit der helfe gottes besehen obe das ich heiden 
moehte zuo cristen gelouben bringen. Und dirre wille der wart alse 
gar starg unde alse veste in mir das ich wart werbende wie ich üffe die 
vart kerne. Und do ich alse in disen dingen was, do beschach es eins 
morgens vor tage do ich wider sloffen gangen was, und do ich also in 
dem sloffe lag, do was mir wie eins zuo mir sprechende were : war wilt 
du? blip, du bedarft nüt under die heiden varen, wenne du vindest hie 
menschen rehte genuog die cristennammen habent unde frevelicher le- 
bende sint danne heiden tuont; und wenne es denne beschiht das du 
den alse vil gebredigest und geseist das sü zuo eime geworen cristen- 
lebende kumment, und wenne das beschiht, so si dir dehne erloubet un- 
der die heiden zuo varende. Lieben kint, also beschach mir dise verma- 
nunge zuo drien stunden alles in dem sloffe rehte in einer wisen rehte 
geliche; alse tet ich mich der verte abe. Nuo dar lieben kint, nuo solte 
ich üch ouch ettewas von den kouflüten sagen, so voerhte ich es werde 
zuo lang; aber ie doch so wil ich üch ein wenig sagen. Wissent, men 
vindet kouflüte die guot groesliche wider got gewinnende sint, unde 

das tuont sü in disen ziten in maniger hande wege und wisen der ich 
nuo zuomole nüt alle gesagen mag. Ir kouflüte, ir süllent wissen für 
wor, was ir verkouflfent, es si weler hande es welle, es si in weleme 
lande oder in weler stat es welle, wo du koufman zuo borge verkouf- 
fest und türer gist denne du es umb bare pfenninge gerne gebest, was 
des überigen ist das brichest du dime ebenmenschen abe und ist vor 
gotte alles wuocher. Ir kouflüte wissent, ir und uwere bihter mügent 
es wol hie in der zit noch uwerme willen schirmen und noch uwerre 
valschen glosen decken, darumb so ist es doch nüt reht ; so wir in gine 
ewige zit kumment, so ist es one schirmen, so befindent wir denne wol 
das es unreht ist. Das ich es kürtze, ir kouflüte, luogent zuo üch sel- 
ber, wanne es tuot üch not, und besehent ouch für üch wie gar vil ir 
zuo dem kouflfe liegent und uwern ebenmenschen mit behenden heime- 
lichen glosierten worten triegent; und den virtag den ir heilig soltent 
machen, wie ir denne tuont, das wissent ir ouch wol. Das ich es kürtze, 
ir kouflüte, ir wissent es wol das dirre süntlichen wege und wisen gar 
vil ufgestanden und worden sint; und das soltent wir bihter alles schir- 
men, so verhengent wir es üch zuo vil. Und wissent das ich voerhte 
das wir bihter ettewas von eime koufman nement und lont in alse gar 
vil guotes gewinnen, do hundert mitte genuog soltent haben; und so 
er es gewinnet, so lont wir in darzuo das guot gotte vorbehaben, das 
selbe guot das er über dürft het, und das selbe guot das er gar billiche 
mit gotte teilen solte, darumb er es ime ouch verluhen hat; und fuor 
doch der riche man in die ewige helle darumb das er gotte das sine vor- 
behuop und mit dem selben guote ouch der naturen wollust noch le- 
bende was; und wie das was das er alles sin guot mit rehte gewun- 
nen hette, so muoste er doch in die helle. Nuo dar ir kouflüte, nuo 
luogent zuo üch selber; wanne wissent, es mag gar kume gesin wenne 
es beschiht das ir überig gros guot gewinnent, es werde mit hoflfart 
und mit mereme grite besessen und darzuo mit andern grossen Sün- 
den die ouch darzuo vallende sint. Ir kouflüte, nement ir selber war, 
ir befündent das es also were. Lieben kint, ich wil üch sagen: es mag 
uflfe fünf ior sin das ein gar richer koufman zuo mir kam und wart 
mit mir redende, und wart mir sagende das men ime gar gros guot 
in froemeden landen schuldig were Do sprach ich zuo ime: Wie 
kummet das, das men üch alse gros guot in froemeden landen schul- 
dig worden ist? Do sprach er: Men het mir mine koufmanschaft do 
verkouft und dovon ist man mir alse vil do schuldig bliben. Do sprach 
ich : Nuo sagent mir, und sagent mir ouch die worheit, hette men üch 

ettewas minre umb uwer koufmanschaft geben und hette üch uwer 
bar gelt gegeben, hettent ir es nüt geton? Do sprach er: entruwent 
io ich ; hette men mir min bar gelt gegeben , so hette ich vil lieber ette- 
was minre genomen und hette min gelt denne aber bewendet. Do 
sprach ich : das süllent ir wissende sin, was denne überig do ist das ist 
alles mit unrehte; und wie das si das es vor der weite nüt wuocher 
geheissen ist, so ist es aber vor deme gerehten urteil gottes wuocher 
geheissen. Do sprach er : das were nüt, es were in den landen sitte und 
gewonheit do. Do sprach ich : es ist nüt reht und mag nüt reht gesin; 
darumb das ir dise boesen sitten und dise boese gewonheit machent 
und gemäht hant, das ist deste boeser; wellent ir gewonheit die wider 
got ist zuo rehte machen, so ist ouch gewonheit in die helle zuo varende; 
ir süllent wissen für wor, es si in welen landen es si, in welen stetten, 
es si wo es welle, wo ir verkouffent und gent ir zuo borg tuerer denne 
umb bar gelt, was des überigen ist das ist alles guot mit unrehte ge- 
winnen; und süllent ir iemer behalten werden, so muessent ir es alles 
wider geben. Do sprach er : ir sint gar ein herter man, min bihter het 
mirs allewegent erloubet. Do sprach ich : der nimet uwer pfenninge 
und erloubet üch das gpt selber mit allen sime gewalte nüt erlouben 
mag. Lieben kint, alse gar schedeliche ist grit. Wissent das dirre riche 
koufman alsus von mir schiet, das er nie gesprach das er sich bessern 
wolte. Ach lieben kint, wir süllent uns alle bessern, das tuot uns not, 
wanne wissent, wir leben in einer gar soerglichen zit, und es ist zuo 
voerhtende das es noch soerglicher stonde werde. Ach lieben kint, men 
het mir geseit das etteliche menschen sprechent, ich bredige gar herte. 
Lieben kint, ir süllent wissen das kein mensche das hie vor minen ou- 
gen sitzet und hette es befunden das ich befunden habe, und solte es 
denne von ordenunge ouch bredigen alse ich, ich gedencke es bredige te 
und seite noch herter danne ich, und würde es nüt zuo lang und wolte 
üch nüt verdriessen, ich seite üch ettewas dervon das eht zuo sagende 
were. 

Do sprochent ettewie vil menschen : Ach lieber herre, sagent uns, 
wir wellent es gerne hoeren. Lieben kint, so wil ich üch sagen was mir 
zuo einer zit beschach; wissent, ich sas zuo einer zit in miner zellen 
und wart gedenckende an die wunder gottes und ouch wie gar wunder- 
liche es in disen ziten in der cristenheite ginge und wie gar sere alle 
ordenunge abenemende ist. Und da ich alleine in disen gedencken was, 
so hoerte ich mit minen liplichen oren eine stimme sprechende und sach 
doch nieman, und sprach die stimme alsus : Wol uf, du muost befin- 

den das du deste kuenlicher dime ebenmenschen getarst gebredigen und 
die worheit durch den munt inzuo sagende. Und in diseme hindersten 
worte do wart ich beroubet aller miner sinnelichen Vernunft und kam 
von mir selber, und wart in 'diseme zuge gelossen sehen in das vegefür 
und wart soliche pinlich iemerliche martel an vil menschen sehende, 
und der ich ouch vil bekennende was; und ich sach solich pine und 
martel an in do alle sinneliche Vernunft nüt dervon zuo redende wer. 
Wissent , ich sach alse vil und alse maniger hande pinlicher martel die 
mich so gar übele erschrecket hant, und der mir alle die natürliche 
froeide mähte die alle hertzen erdencken kundent, es frowete mich nüt 
einer slehen wert; und ich wene wol, und solte ich noch hundert ior 

in der zit leben, so gloube ich nüt das ich iemer me fro müge werden, 
gotdertuo es denne über alle nature. Nuo vil lieben kint, nuo sol 
sich nieman ergern das ich dis geseit habe, wanne ich voerhte das wol 
fetteliche menschen mügent gedencken : warzuo het der meister dis ge- 
seit? er mag sich wol selber dinne gemeinet haben. Lieben kint, das 
süllent ir wissen das habe ich nüt geton; wanne wissent ich bitte mir 
nieman kein liplich guot darumb geben und ich wil sin ouch nüt, 
wanne mich benueget rehte wol mit deme das men mir in dem refentor 
zuo esseijde und zuo trinkende git; und darzuo so nüsse ich das selbe 
alle zit in sorgen, das ich voerhte das sin zuo vil si. Wanne wissent, 
ich bin in deme glouben das kein mensche hie ist, und hette es befun- 
den und gesehen dise grossen erschroeckenliche gruwelichen ding alse 
ich sü befunden habe, in benuegete vil lihte bas denne mich. Darumb, 
lieben kint, sol sich nieman ergern das ich dise ding geseit habe, wanne 
wissent, ich weis anders nüt warumb got dise ding über mich verhenget 
hat denne von mins gebresten wegen das ich min leben bessern sol, und 
ouch darumb das ich deste kuonlicher und deste verwegenlicher aller 
hande menschen die worheit irs süntlichen lebenes nüt verswige und es 
herus durch den munt sage, und wissent, wüste ich das ich darumb 
sterben solte, noch danne so wolte ich es tuon; wanne wissent, die ding 
sint gar vil swerer und gar usser mossen vil pinlicher wanne sü ieman 
in der zit geschetzen kan noch mag, wenne es ist ein übersinnelich ding. 
Und wissent, das ich menschen sach noch in solicher grosser pinlicher 
martel ligen abe den ich ettewas wunder nam das sü also gar lange do 
in solicher grosser pine werent gesin; wanne ich hette die selben men- 
schen hie für gar erber biderbe menschen anegesehen. Und dovon, 
lieben kint, so rote ich uns allen das wir das vegefür nüt lihte ahtent, 
und rote uns das wir uns umbkerent und uns groesliche bessernde sint. 



-. 5 4 - 

Und wissent, und wustent ir wie gar usser mossen fruhtber dise zit 
were, ir wegent sü nüt alse geringe und liessent sü nüt alse gar toer- 
liche hinegon. Wanne wissent, so wir noch dirre zit in iene andere 
ewige zit kumment, so ist das gerihte gar kurtz und'sleht und gereht 
und strenge den selben die dise zit hant toerliche gelossen hinegon. 
Und darumb, lieben kint, so ich in der wilen gedencke, ich sülle üch 
sagen von der gerehtikeit gottes und ouch von siner barmhertzikeit, 
so engetar ich enweders gesagen. Und seite ich üch von der gerehtikeit 
gottes, so ist sü in der ewigen zit alse gar herte strenge das ich voerhte 
uwer ein teil moehte verzwifelnde werden. Und were es denne das ich 
üch seite von der grundelosen erbermede gottes, die er in dirre zit hat 
die wile die sele bi deme übe ist, so istzuo voerhtende das uwer ein teil 
also gar boese und dorehte worden sint, das sü uffe die erbermede Sün- 
den moehtent, und das were denne zuo voerhtende das es got weder 
hie noch doert niemer me vergebe. Lieben kint, es ist ettewas zuo 
voerhtende das ich es ettewas zuo lang gemäht habe und habe doch 
noch von vil maniger hande menschen zuo sagende und noch alse vil 
dinges zuo ruerende, wanne wir alse gar verre usser wege gangen sint; 
und dovon so wene ich wol, und dete ich dis gantze ior nüt anders, ich 
künde noch denne nüt wol allen unsern süntlichen gebresten niemer 
vollen usgesagen; und dovon so es got nuo aber fueget, so wil ich üch 
aber fürbas me sagen. Nuo stont uf in gottes nammen und bettent ein 
pater noster und ein ave maria. 

DAS NÜNDE GAPITEL. 

Es beschach zuo einen ziten das der meister wart gonde zuo einer 
closen do fünf closenerin inne worent, und sü wurdent mit ime redende 
und wurdent in ouch bittende das er in eine bredie tete und in ouch 
seite von dem aller nehesten geworesten closen lebende. Da sprach der 
meister : So habe ich willen, fueget es got, das ich es an sunnentage 
tuon wil. Nuo do der tag kam, do kam ouch vil menschen dar; der 
meister kam ouch dar und ving die bredie alsus ane und sprach : Lieben 
kint, der liebe sanctus Paulus der het uns hüte gar nütze notdürftige 
lere geton in siner epistelen; und die epistele ist ouch gar lang, und 
davon so wil ich üch ir ein teil sagen. Lieben kint, der liebe sanctus 
Paulus sprach von ime selber dise wort und sprach : Ich weis einen 
menschen der wart*vor viertzehen ioren verzucket in den dirten himel, 

aber ebe es in deme übe oder one den lip were, des weis ich nüt, got 
der weis es. Nuo dar lieben kint, do dis der liebe sanctus Paulus wol 
vierzehen ior verswigen hette und es one den urlop gottes nüt sagen 
wolte, nuo der lieben kint, der tet nüt alse nüo in disenziten etteliche 
menschen tuont. Etteliche menschen zuo stunt so in nuwent ein gne- 
delin von gotte gesendet wurt , zuo stunt so brechent sü us unde sagent 
es one den urlop gottes, und sagent es vil lihte darzuo eime der vil lihte 
alse lützel weis was es ist alse sü. Und dovon so beschiht es in disen 
ziten gar dicke das dis selbe gnedelin eime solichen klaffenden menschen 
genummen wurt und wurt eime geben der vil hat. Und dovon, lieben 
kint, so huetent üch vor unerloubetem usbruche, wenne wissent, men 
vindet in disen ziten nüt gar vil menschen die erlühteten underscheit 
hant; und dovon sol men die goben gottes geswinde one den urlop 
gottes nüt sagen. Und darumb got dis sanctus Paulu« erloubete uns 
zuo sagende, das tet got darumb uns zuo helfe und zuo einer warnen- 
den lere. Also wenne es beschehe das got unser eime die fürkomene 
gnode unverdienet gebe, das er denne dernoch nüt erschrecken solte, 
sante ime got darnoch liden zuo, alse er dem liben sancto Paulus tet, 
wissent, lieben kint, die goben gottes muessent durch liden kummen. 
Kumment sü aber vor dem liden, so muessent sü doch mit liden be- 
weret werden. Ach lieben kint, sider das liden alse gar edele und alse 
gar fruhtber der seien ist, darumb gab ouch got allen sinen lieben hei- 
ligen gros liden, und dovon liden durch got alse gar fruhtber ist, dar- ' 
umb hat got dem liben sancto Paulo urlop geben uns zuo sagende von 
sime lidene, und sprichet hüte in siner episteln das er in vil erbeiten ist 
gesin und in vil kerkern und in den siegen stetikliche, und in den toe- 
den übermenschliche, und von den iuden fünf werbe gegeischelt, und 
drie werbe so bin ich geslagen mit ruoten und zuo einem mole so bin 
ich gesteinet, und tag und naht was ich in dem tieffe des meres, und 
dicke so was ich in noeten uffe dem wqge und in noeten uffe dem was- 
sere und in noeten von den moerdern, in noeten von den heiden, in 
noeten an der einoete, in noeten under minen valschen bruedern, und 
in erbeiten in vil vastende und in erbeiten von froste. Lieben kint, dirre 
dinge der ist gar vil die alte sanctus Paulus hüte in siner episteln von 
sime lidende geschriben hat. Nuo das ich es kürtze, so sprichet er ouch : 
das ich mich der grosheit der offenbarunge nüt überhabe, darumb so 
ist mir geben sathanas das er mir min fleisch pinige; und do ich dar- 
umb bat das mir got das selbe abeneme, do sprach er : lo dich genuogen 
mit miner gnaden, wanne die tugent wurt bewert in lidene. Darumb 



— 56 — 

sprach sanctus Paulus : so frowe ich mich gerne in mime lidene das die 
tugent Christi wone in mir. 

Nuo darumb, lieben kint, sider uns der liebe sanctus Paulus in siner 
episteln bewiset het das liden alse gar fruhtber und alse gar guot ist, so 
süllent wir ime wol gelouben und süllent ime ouch volgen. Wenne 
wissent, und süllent wir iemer zuo eime guoten fruhtbern lebende 
kummen, so mag es anders nüt gesin, wir muessent gewilligen abe- 
gang der naturen tuon. Und ein gewilliger abegang der naturen, das 
ist das der mensche gewillekliche abegange allen lüsten der naturen, 
one alleine redeliche notdurft, und die selbe notdurft sol also sin das 
sü ime si eine fdrderunge zuo gotte, und was das überige sige das er des 
alles lidig und blos stände, wenne wissent für wor das nieman mag be- 
griffen noch befinden die suessen ding in der hoehi, er losse denne die 
suessen zergengKchen ding in der nideri. Dovon sprach der liebe sanctus 
Paulus : brueder, ist es das ir lebent noch der begirde des fleischest so 
süllent ir sterben ; toetent ir aber mit dem geiste die werg des fleisches, 
so süllent ir leben. Lieben kint, wir süllent uns bilden dem lieplichen 
bilde unsers lieben herren Jhesu Christi nach. Hievon sprach sanctus 
Paulus : ziehent abe den alten menschen und kleident üch mit unserme 
herren Jhesu Christo, Lieben kint , noch ist ein vil edelre groesser abe- 
gang denne der abegang der alzuomole der naturen abegegangen ist, 
und der abegang der do alse gar gros ist, das ist ein gewilliger abegang 

des geistes; und das ist, wenne der geist das fleisch überwindet und 
dise zergenglichen ding alle übersprungen het, so springet er uffe die 
ewigen ding, und denne die selben werg wurt er denne erst gar usser 
mossen vil lüstlicher smackende und niessende denne die ersten noch 
der naturen; und wenne ouch das beschiht das des menschen geist ge- 
rötet smacken und niessen der übernatürlichen edeln hohen dinge, alse 
denne der mensche vormoles het einen abegang geton von der suessikeit 
der naturen, also muos er danne ouch einen gewilligen abegang tuon 
von aller wollust der überflüssikeit des geistes und muos gotte sin werg 
lossen alse er es haben wil. Und dirre abegang der tuot ouch erst rehte 
we den menschen die eht gottes noch lüstlicher wisen enpfunden 
habent, und dirre abegang der heisset ouch armuot des geistes, von 
•dem unser herre sprach : selig sint die armen des geistes, das riche der 
himele das ist ir. Nuo der lieben kint, ir süllent wissende sin das es gar 
dicke beschiht das etteliche menschen dazuo kumment das sü in iren 
eigen grünt und in iren eigin willen und gar behebeliche in sich ziehent 
und nement was in lühtende und smackende ist, und lont sich gotte mit 

in einer sterbenden wisen. Nuo wissent, wele menschen das tuont, die 
niessent der goben der gnoden gottes gar unfruhtberliche. Und ist das 
sache, wanne in got nüt me inlühtende und smackende were, so weis 
er wol das ime soliche menschen abegingent; und dovon so behebet er 
soliche menschen mit ettewas suesses trostes das sü eht nüt alzuomole 
von ime louffent. Aber soliche menschen sint noch gar kräng und kleine, 
wanne sü sint in irme eiginen willen und minnent und nement den 
schin für das wesen, und sint dis darzuo noch alzuomole usserliche 
menschen, und sü wenent doch inreliche menschen sin, aber sü sint 
gar sere betrogen. Aber andere menschen die sich gotte zuo gründe ge- 
lossen und ouch geben' hant, die da ouch suesse und sür von gotte ge- 
liche nement und enpfohende sint, wanne ouch den menschen inlüten 
und smacken abeget, darumb gont sü gotte nüt abe; soliche menschen 
nement das wesen für den schin und niessent das wesen geistliche und 
ouch fruhtberliche, und soliche menschen das sint ouch gerehte inre 
menschen. Nuo süllent ir wissen, lieben kint, welre menschen disen 
gewilligen abegang durch geist und nature gewunnen het, das wissent 
das ein solicher mensche einen fruhtberen durchbruch geton het; aber 
ime tuot dornoch guoter huote gar not, und sol alle zit huoten und 
besehen das er zuo allen ziten in grosser demuetikeit blibe, wanne die 
helleschen viende die lont danne nüt abe, sü suochent alle zit wie sü 
in wider umbgezügent. Lieben kint, eine zuo gründe gelossenheit durch 
alle unsere nature das ist gar ein guoter fruhtberre anevang, der ehte 
in rehter demuetikeit beschiht. Und hievon sprach sanctus Petrus : 
aller liebesten, demuetigent üch under die gewaltige hant gottes uflfe 
das er üch erhoeen müge in der zit der beschowunge. Lieben kint, 
moehtent wir ouch geleren das wir ouch zuo eime geworen undergange 
des geistes in rehter geworer demuetikeit kement, wanne uns suessikeit 
des geistes anekeme und sü uns denne got widerumb zückete, das wir 
sü ime denne wol gelossen kundent, und das wir unsere begirde denne 
truttent also das wir mit willen keine begirde dernoch hettent. Und 
hievon so sprach der liebe sanctus Dyonisius und sprach alsus : wenne 
es beschiht das got bevintliche in miner seien wonende ist, so ist mir 
alse froedenriche rehte wol das mir nüt enist, und gebe mir got das mir 
denne uffe die lebezit alle creaturen alse undertenig werent alse sü ime 
selber sint, noch denne so were mir nüt alse wol alse mit ime; aber 
wenne es beschiht das er mir mit siner gegenwertikeit befintliche engat, 
so habe ich begirde noch ime; entruwent, sprichet sanctus Dyonisius, 
wanne ich das tuo das ist min gebreste, wanne Salomon der sprichet; 

wir süllent in allen üoettelichen werken ruowe und fride haben. u Nuo 
dise iomerige begirde znlete sanctus Dyonisius für einen gebresten, 
wanne er verstunt sich wol das er noch do nüt stunt in iomer und in 
begirde zuo gründe gelossen, wanne die groeste gelossenheit ist gelossen 
sin in gelossenheit; aber das ist nuwent solichen menschen die gottes 
noch luste entpfunden habent. Ach lieben kint, der mensche solte alse 
gar sere gestritten haben, also das er alse gar vernünftig in gotte worden 
were das er künde mit der helfe gottes alle creaturen durchbrechen 
und durchvarn untze das er in got kerne ; do würde er in deme heiligen 
geiste geleret das er mit siner Vernunft alle creatürliche ding under sich 
künde getrucken, das er denne mit dem lieben sancto Augustino moehte 
gesprechen : alle creaturen die sint uns ein weg zuo gotte, er sehe, er 
hoerej es si was es welle, oder wie es welle, das er das alles zuo dem 
besten müge keren; und der mensche der solte sich mit siner vernunfte 
alse dicke und alse vil demuetiklichen ueben und tringen durch alle crea- 
turen, und dis solte er alse gar dicke und alse gar vil tuon untze das 
er alle creaturen verlüre, und solte sich selber alse dicke und alse vil 
einigen untze an die zit das er siner seien froeiden und sin hertzeliep 
alleine fünde. Und hievon sprach sanctus Paulus : wer an gotte haftet 
der wurt ein geist mit gotte. Und in diseme werdende so ist der geist 
entworden, und ist ein einiges ein in dem einen worden. Wo sich der 
mensche hie durchwogen und durchlossen wolte, der überkeme alle 
ding mit gotte, und des haben wir gezügnisse von sancto Paulo der 
sprach : ich vermag alle ding in dem der mich do sterket. Ach lieben 
kint, nuo ilent und iagent hie, und vohent ane und lerent leben; wenne 
wissent, der mensche kummet wol hie in der zit derzuo das er soliche 
übermessige übernatürliche froeide bevindet, me denne alle creaturen 
untze an den jüngesten tag iemer geben moehtent. Und wir soltent 
leren das wir. geleret würden t das wir die geworen anebetter würdent 
die den vatter in dem geiste und in der worheit anebittent. Lieben kint, 
ich voerhte es welle zuo lang werden, wenne dise closenerin die habent 
mich geboten (sie) das ich in sage was einre closenerin zuogehoere. Ich 
# wil üch sagen, weles eine gerehte closenerin wil sin, der gehoeret zuo 
das sü einfeltig und ingeslossen von ussenan und von innan sige. Nüt 
sol sü varn noch zuo venstern luogen, noch frogen was hie oder doert 
beschiht oder beschehen ist. Sü solte alse gar lüterliche und alse 
gar abegescheidenliche leben und halten, und were es das sü für alle 
die seien die in dem vegefüre werent bete , das sü do gnuo guot were 
das sü si alle moehte erloesen. Closenleben das ist nüt ein deines ding. 

Ein closenerin die solte alse gar luterliche leben, also das sü alles das 
von gotte enpfohen moehte , alles das die heilige cristenheit mitteinan- 
der durch die heiligen süben heilikeit enpfohen mag. Und wissent, und 
ist sü des nüt, so ist sü nüt eine gewerliche closenerin. Ein closenerin 
solte also leben, obe es beschehe das ir alle cristenliche reht underzogen 
würde, das es ir noch danne gegen gotte nüt schadeber were. Nuo ist 
es darzuo kummen das closenerin des obendes geste enpfohent und des 
morgens sü versorgende sint, und das gehoeret eime wurte zuo. Einer 
closenerin der gehoeret zuo das sü spote und fruege ir swigen halten 
sol, one alleine grosse redeliche notdurft; sü sol andehtekliche und lu- 
terliche betten. Ein closenerin sol nüt wurstschaft pflegen noch erge- 
tzunge mit den lüten haben; sü sol in geworre goettelicher gelossenheit 
alse gar vestekliche alle zit stonde sin, das sü sich müge gottes noch 
befintlicher lüstlicher troestlicher wise alle zit verwegen und sich dar- 
zuo ouch aller creaturen mag verwegen durch gottes willen. Etteliche 
closenerin sprechent, sü muessent sich durch got an irme ebenmenschen 
tilgende ueben; soliche menschen soltent nüt in closen gangen sin, sü 
soltent in einen spittel gangen sin und soltent sü do inne demuetikliche 
an den gelidern gottes geuebet haben, und das hette in denne ouch 
eigenliche zuogehoeret; wanne was eime iegelichen menschen zuoge- 
hoeret, des sol er ouch warnemen und sol luogen das er es ouch tuo. 
Etteliche closenerin sprechent : ich muos durch got mime ebenmenschen 
beholfen sin; das gehoeret einer guoten. closenerin nüt zuo; sehe sü es 
rehte ane, sü solte wol befinden das es gar verboergenliche ire nature 
were. Ein closenerin solte alles ir leben alse gar luterliche und alse gar 
abegescheidenliche und alse lidig aller creaturen sich halten, also das ir 
leben allen den zuo helfe kummen moehte die cristennammen hant. Ette- 
liche closenerin sprechent : ach ich bin alse rehte kräng in der naturen, 
ich muos mir rehte selber zuo helfe kummen und muos rede mit den 
lüten haben. Ach du arme nature, wie du dich windest in des tüfels 
rot ! wanne es ist alles der schalghaftigen naturen behelf mit des tüfels 
rot. Wissent, wer anders üt in einer closen suochende ist danne ge- 
willeklich liden durch got, der get unsicherliche in die closen. Etteliche 
die gont in eine close und essent das almuosen gar frideliche, aber 
die selben werent gar ungerne in einer versmeheten wisen ellendikliche 
und oeffenliche in den Strassen dernoch gangen. Wissent, wele das sint, 
die sint unlüterliche in der closen; iren seien were vil weger das sü le- 
gent an den offen Strassen ellendikliche allen menschen zuo erbarmende. 
Ein closenerin so sü inget, so sol sü sich luterliche und lidig und blos 

sich gewillekliche Christo an das crütze geben und oppfern für alle men- 
schen ^ wanne er sprach : min got, wie hast du mich gelossen ! Lieben 
kint, die liebe sancta Maria Magdalena die was eine gerehte closenerin, 
wanne sü stunt gewillig und blos sunder aller creaturen behelf. Lieben 
kint, der himelsche vatter der sante sinen eingebornen sun in mensch- 
liche nature zuo lidende, so wellent wir alles liden fliehen; wissent, 
wir tuont was wir wellent und tuont wie wir wellent , wellent wir den 
sichersten und den nehesten und den behendesten durchbruch nemen, 
so mag es nüt anders sin wir muessent deme geworen bilde iemer ette- 
was nochgon durch liden. Aber ich muos uns ettewas troesten, wanne 
wissent der himelsche vatter ist uns nüt alse gar herte alse er sime lieben 
eingebornen sune was. Wissent, lieben kint, were es das wir uns mit 
allen unsern kreften gotte gebent in lidende, das wir gewillekliche und 
gerne woltent liden alles das er von uns gelitten wil haben, und wir 
ouch nüt abegingent so er uns liden sante, das wir denne nüt dervon 
flühent, wissent, wenne denne der himelsche vatter bekennet das es 
zit ist, so nimet er uns alles liden abe und überschüttet uns mit sime 
übernatürlichen bevintlichen froeidenrichen tröste. Wissent, wanne 
ouch das einem menschen geschiht das er der froeidenrichen' hochgezit 
gewar wurt, so weis er von keime irdenschen hochgezit zuo sagende, 
er frowet sich weder wihnahten noch ostern noch pfingesten noch keins 
hochgezites, er frowet sich alleine der grossen wurtschaft der grossen 
hochgezit. Also wenne got mit siner übernatürlichen froeidenrichen 
bevintlichen gnoden zuo ime kummet, und wele zit das in dem iore be- 
schult, so werdent alle hochgezit vollebroht in ime. Und harumb so 
soltent wir gerne liden was uns zuo lidene kerne; wanne wissent, lieben 
kint, weler mensche durch liden zuo diseme grossen übernatürlichen 
froeidenrichen hochgezit kummen were, der were gar ein wiser wolge- 
ordenter dappfer weselicher mensche, und wurt denne alse gar wise von 
deme influsse des heiligen geistes, und das er denne wol bekennende 
wurt was tuo tuonde und zuo lossende ist; und denne so werdent in 
ime alle sine werg fruhtber, aber er haltet mittalle nüt von ime selber, 
er blibet allezit in grosser demuetikeit und haltet sich selber für einen 
unnützen kneht und blibet ouch alle zit in einer minnenklichen kint- 
lichen vorhte, also das er nüt anders voerhtet wenne das er sime hertze- 
liebe in allen dingen nüt vollekummenliche gnuog sige; und wenne 
der mensche hiezuo kummet, so sint ime denne alle sine eigin anege- 
nummen voerder wisen abegevallen und het denne gar eine slehte 
ufrehte cristenliche wise, also das er allen menschen unbekant ist, es 

were denne ein mensche das ouch dieselbe gnode hette und disselben 
hochgezites ouch befunden hette. Ach lieben kint, das wir uns durch 
liden lerent liden das wir durch liden kumment, das wir ouch zuo 
diseme übernatürlichen froeidenrichen grossen hochgezit gefueret wer- 
den^ darzuo helfe uns die ewige worheit. Nuo stont uf in gottes nam- 
men und bettent ein pater noster und ein ave Maria. 

DAS ZEHENDE CAPITEL. 

Nuo es ist zuo wissende das dirre meister an eime geworen demue- 
tigen goettelichen lebende alle zit zuonemende was, und wart von der 
gnoden des heiligen geistes alle zit zuonemende und wart von der gno- 
den alse gar wise das er in diser wisen beide geistliche und weltliche 
bredien gar vil wart tuonde. Und dirre meister wart alse gar liep und 
wert , was in dem lande und in der stat zuo tuonde was, es werent geist- 
liche sachen oder weltliche sachen, do hettent die lüte gnade und bs- 
girde das sü in gar gerne dobi hettent und in rot gebe, und was er ouch 
riet, dem worent sü ouch gar gerne nochvolgende. 

Nuo es beschach das dirre meister wol nun iar in diseme fruhtberen 
demuetigen vollekummen lebende was gesin, und do die nun iar ver- 
gangen worent, do. wolte got sinen diener sinen lieben frünt nüt lenger 
in diseme eilende lossen und wolte in one vegefür zuo ime haben; und 
got der verhing das der meister ein rehter betterise wart; und do er wol 
uffe zwentzig wochen alsus gelag und grosse erbeit geleit, do beschach 
es das er von der gnoden gottes wol bekennende und gewar wart das er 
usser der zit solte und es got ende wolte haben. Do dis der meister 
geriet bekennen, do bat er das men fuere noch diseme manne sime lie- 
ben fründe Ruolmans geselle und hiesse kummen und seite er wolte 
sterben und in durch got bete, er hette grosse begirde das er bi sime 
ende were. Nuo der man, Ruolman Merswines unsers Stifters heime- 
licher geselle der liebe frünt gottes in Oeberlant, was gehorsam und kam 
zuo dem meister. Nuo der meister hies in gar früntliche wilkummen 
sin, und der man, Ruolmans geselle der frogete und sprach : Herre der 
meister, wie moegent ir? Do sprach der meister : Ich geloube das die 
zit gar nohe si das mich got usser der zit haben wil, und darumb, lie- 
ber sun, so ist mir gar troestliche das du hie bi mime ende solt sin, und 
bitte dich das du do nemest die bletter der bappire, do inne wurst du 
vindende geschriben alle die wort die du vilzites mit mir geret hest und 
ouch alle mine entwurte die ich ouch in vil worten mit dir redende was, 

und darzuo ouch von mime lebende was wunders got mit mir armen 
unwirdigen menschen sime armen unwirdigen knehte geton het; und 
lieber sun, dunket es dich guot sin und git dir es got zuo tuonde, so 
mache ein buechelin drus. — Do sprach der man, Ruolmans geselle : 
Herre der meister, so habe ich uwerre bredien fünfe abegeschriben, und 
duncket es üch guot sin, so wil ich sü derzuo tuon schriben.und wil 
ein buechelin von uweren wegen drus machen. — Do sprach der mei- 
ster : Ach lieber sun, das bitte ich dich und mane dich gottes alse hohe 
alse ich dich in goettelicher minnen gemanen mag oder sol, das du von 
minen wegen nüt schribest noch minen nammen nüt dran nennest, 
wenne wissest es ist min nüt, und wil sin bi mime lebende nüt wissen und 
wil sin ouch noch mime tode nüt wissen, wanne wissest , got der hat es 
durch mich armen wurm gewürket, des ist es ouch, es ist min nüt, es 
ist gottes. Und harumb, lieber sun ; wilt du es schriben und duncket 
es dich denne nutzber sin unserme ebenmenschen zuo helfe, so tuo es 
und ist mir liep; aber lieber sun, schrip es also das du mit nute minen 
nammen dinne nennest, rehtealse noete du dinen nammen nennest; du 
mäht wol drin schriben der meister, und darzuo solt du mit nute das 
selbe buechelin hie in dirre stat lossen lesen, anders men würde es mer- 
kende das ich es were, du solt es mit dir heim in din land fueren. 

Nuo vil rede hette der meister mit diseme manne wol eilf tage. Nuo 
do kam die zit das der meister von hinnan scheiden solte. Do sprach 
der meister zuo dem man : Ach lieber sun, ich beger an dich das du es 
durch got wellest tuon und es din wille wellest lossen sin, wil es got, 
das ich herwider zuo dir kumme. Do sprach der man, Ruolmans ge- 
selle : Herre der meister, wil es denne got also haben, wie er denne wil 
do wil ich ime gehorsam sin. 

Also beschach es das der meister an sime ende alse gar grosse gruwe- 
liche und gar voerhtliche geberde habende wart, das alle sine brueder 
in dem closter und ouch andere menschen die do worent das die alle in 
grossen noeten und in engesten worent von sinen gruwelichen geberden 
und gesihte die men an sime ende sach, und nam gar alzuomole ein 
gruweliches erschroeckenliches ende alse es anezuosehende was. Und 
do er erstarp, do wart rehte alles das beweget mit leide das in der stat 
was, also gar liep und wert was er aller hande menschen worden. Und 
do die lüte gesehen hettent das ime dirre man an sime ende alse gar 
heimelichen was gesin, und darumb gingent die lüte dar unde woltent 
ime ere bieten und woltent in laden; und do er das sach, do floch er 
zuo stunt usser der stat und fuor wider heim. Und do er under wegen 

was, des dirten tages wart, do. begreif in und sinen kneht der obent in 

eime kleinen doerfelin, und do sach er einen erbern man an der Strossen 

gon und er sprach zuo ime : Biderman, ist keine herberge hie in dem 

dorfe? Do sprach er : Nein. Do sprach der man, Ruolmans geselle : So 

tuont es durch got und gehaltent uns noch hinnaht und nement darumb 

was ir wollent. Do sprach er : Wellent ir es für guot nemen alselich 

alse ich es habe, so wil ich es gerne tuon. Also fuorte er sü heim und 

lechitem mar * einen pfulwen und lies iniigen in deme huse bi rindern, 

|n kneht fuorte er in eine schüre in strou. Also in der naht wart , 

*e man Ruolmans geselle erwachet, so hoeret er eine kleine 

gar nohe bi ime und sach doch nüt; und ime geriet doch ette- 

igehüre zuo werdende und er mähte ein crütze für sich. Do 

[die stimme : Nüt voerhte dich lieber sun, ich bin es der meister. 

lach der man, Ruolmans geselle : Lieber herre der meister, und 

(das, herre der meister, so begere ich an üch alse verre es gottes 

Jt das ir mir denne wellent sagen wie es umb üch stände und wie 

das ir ein alse gar gruweliches hertes strenges ende noment alse 

»sehende was, wanne uwer selbes brueder in dem closter worent 

rzaget, und es ist zuo gloubende das uwer selbes bruedere in ein 

|n uwers strengen endes wegen sich daran gestossen habent. Do 

des meisters stimme : Du vil lieber sun, das wil ich dir sagen; 

:, unser herre und unser got der wolte es nüt, wenne es beschehe 

in sele von mime libe schiede, das denne zuo stunt die heiligen 

mine sele soltent nemen und mich vor den tüfeln behueten sol- 

ilso das sü mir kein leit me tuon soltent, und ouch keinen me 

th sehen solte noch kein gescheffede mit ime haben solte; und 

b so mueste ich ouch ein alse gar strenges ende haben und mueste 

|h liden für min vegefür;und wissest, lieber sun, das mir die 

Ise gar not totent und alse leide mit alse gar boeser listiger behen- 

liKCmdas ich wonde rehte alle zit verzagen; und wissest, und hette ich 

gemoeht reden, ich hette geschruwen das man denne wunder erst an 

mir gesehen hette wie gar strenge min ende gewesen were anezuose- 

hende; aber lieber sun wissest, der barmhertzige got der londe mir der 

pine und der martel zuo stunt, wanne zuo stunt do mine sele von dem 

libe kam, do noment sü zuo stunt die heiligen engele und fuortent mich 

in das paradis und sprochent do zuo mir : Hie solt du fünf tage warten 

und solt hie beiten und solt keine sorge me noch keine vorhte me haben 

das dir die tüfele üt me getuon mügent, und du wurst keine erbeit me 

haben, wanne das du dise fünf tage der erwirdigen froeidenrichen ge- 

selleschaft enberen muest; und wenne ouch die fünf tage uskumment, 
so bist du denne mittalle reine, und so wellent wir denne ouch mit 
froeiden her wider kummen unde wellent dich denne mit grosser froei- 
den mit uns fuoren in die unsprechenliche iemerwerende ewige froeide. 
Nuo dar lieber sun, du solt mich nüt me frogen, wanne ich habe dir 
geseit was ich dir sagen sol, und sol dir ouch nüt me sagen. Nuo dar 
lieber sun, got der gesegene dich und got der muesse din iemerwe- 
render froeidenricher ewiger Ion sin. Do sprach der man, Ruolmans 
geselle : Lieber herre der meister, ich begere an üch, so ir zuo gotte 
kumment, das ir denne mit erneste für mich bittent. Was dirre man, 
Ruolmans geselle, me darnoch sprach oder frogete, es half nüt, ime 
wolte nüt me entwurten. Do er befant das ime nüt entwurten wolte, 
do hette er gerne ettewas geruowet und hette gerne gesloffen; aber es 
half nüt, er moehte keine ruowe haben, er erbeitete kume des tages; 
und do es tag wart, do schreip er zuo stunt wider hinder sich dem priol 
und den bruedern allen einen brief, und schreip in alle ding wie der 
meister bi ime were gesin, und schreip in alle die wort wie er mit ime 
geret hette. 

Nuo das wir alle dem lieplichen minnenrichen bilde unsers lieben 
herren Jhesu Christi noch volgende werdent, darzuo helfe uns die ewige 
worheit. Amen. 

